02019R1009 — FI — 03.10.2022 — 002.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B EUROOPAN PARLAMENTIN JA NEUVOSTON ASETUS (EU) 2019/1009, annettu 5 päivänä kesäkuuta 2019, EU-lannoitevalmisteiden asettamista saataville markkinoilla koskevien sääntöjen vahvistamisesta ja asetusten (EY) N:o 1069/2009 ja (EY) N:o 1107/2009 muuttamisesta sekä asetuksen (EY) N:o 2003/2003 kumoamisesta (ETA:n kannalta merkityksellinen teksti) (EUVL L 170 25.6.2019, s. 1)

Muutettu:





Oikaistu:









▼B

EUROOPAN PARLAMENTIN JA NEUVOSTON ASETUS (EU) 2019/1009,

annettu 5 päivänä kesäkuuta 2019,

EU-lannoitevalmisteiden asettamista saataville markkinoilla koskevien sääntöjen vahvistamisesta ja asetusten (EY) N:o 1069/2009 ja (EY) N:o 1107/2009 muuttamisesta sekä asetuksen (EY) N:o 2003/2003 kumoamisesta

(ETA:n kannalta merkityksellinen teksti)







I LUKU

YLEISET SÄÄNNÖKSET

1 artikla

Soveltamisala

1. Tätä asetusta sovelletaan EU-lannoitevalmisteisiin.

Tätä asetusta ei sovelleta seuraaviin:

a) eläimistä saatavat sivutuotteet tai niistä johdetut tuotteet, joihin sovelletaan asetuksen (EY) N:o 1069/2009 vaatimuksia, kun ne asetetaan saataville markkinoilla;

b) asetuksen (EY) N:o 1107/2009 soveltamisalaan kuuluvat kasvinsuojeluaineet.

2. Tämä asetus ei vaikuta seuraavien säädösten soveltamiseen: a) direktiivi 86/278/ETY; b) direktiivi 89/391/ETY; c) direktiivi 91/676/ETY; d) direktiivi 2000/60/EY; e) direktiivi 2001/18/EY; f) asetus (EU) N:o 852/2004; g) asetus (EY) N:o 882/2004; h) asetus (EY) N:o 1881/2006; i) asetus (EY) N:o 1907/2006; j) asetus (EY) N:o 834/2007; k) asetus (EY) N:o 1272/2008; l) asetus (EU) N:o 98/2013; m) asetus (EU) N:o 1143/2014; n) asetus (EU) 2016/2031; o) direktiivi (EU) 2016/2284; p) asetus (EU) 2017/625.

2 artikla

Määritelmät

Tässä asetuksessa tarkoitetaan

1) 'lannoitevalmisteella' ainetta, seosta, mikro-organismia tai mitä tahansa muuta materiaalia, jota käytetään tai joka on tarkoitettu käytettäväksi kasveihin tai niiden ritsosfääriin taikka sieniin tai niiden mykosfääriin tai joka on tarkoitettu muodostamaan ritsosfääri tai mykosfääri, joko sellaisenaan tai sekoitettuna toisen materiaalin kanssa, jotta kasvit tai sienet saisivat ravinteita tai jotta niiden ravinnetehokkuus paranisi;

2) 'EU-lannoitevalmisteella' lannoitevalmistetta, johon pannaan CE-merkintä, kun se asetetaan saataville markkinoilla;

3) 'aineella' asetuksen (EY) N:o 1907/2006 3 artiklan 1 alakohdassa määriteltyä ainetta;

4) 'seoksella' asetuksen (EY) N:o 1907/2006 3 artiklan 2 alakohdassa tarkoitettua määriteltyä seosta;

5) 'mikro-organismilla' asetuksen (EY) N:o 1107/2009 3 artiklan 15 alakohdassa määriteltyä mikro-organismia;

6) 'nestemäisellä muodolla' suspensiota tai liuosta, joissa suspensio on kaksifaasinen dispersio, jossa kiinteät hiukkaset pysyvät suspensiona nestefaasissa, ja liuos on neste, jossa ei ole kiinteitä ainehiukkasia, tai geeliä ja johon kuuluvat myös pastat;

7) 'kiinteällä muodolla' muotoa, jolle on ominaista rakenteen jäykkyys ja lujuus muodon tai tilavuuden muutoksia vastaan ja jossa atomit muodostavat keskenään tiiviin sidoksen joko säännöllisenä geometrisena hilana (kiteiset kiinteät muodot) tai epäsäännöllisesti (amorfinen kiinteä muoto);

8) 'massaprosentilla' prosenttiosuutta koko EU-lannoitevalmisteen, siinä muodossa kuin se on asetettu saataville markkinoilla, massasta;

9) 'asettamisella saataville markkinoilla' EU-lannoitevalmisteen toimittamista unionin markkinoille liiketoiminnan yhteydessä jakelua tai käyttöä varten joko maksua vastaan tai maksutta;

10) 'markkinoille saattamisella' EU-lannoitevalmisteen asettamista ensimmäistä kertaa saataville unionin markkinoilla;

11) 'valmistajalla' luonnollista tai oikeushenkilöä, joka valmistaa taikka suunnitteluttaa tai valmistuttaa EU-lannoitevalmistetta ja pitää kyseistä EU-lannoitevalmistetta kaupan omalla nimellään tai tavaramerkillään;

12) 'valtuutetulla edustajalla' unioniin sijoittautunutta luonnollista henkilöä tai oikeushenkilöä, jolla on valmistajan antama kirjallinen toimeksianto hoitaa valmistajan puolesta tietyt tehtävät;

13) 'maahantuojalla' unioniin sijoittautunutta luonnollista henkilöä tai oikeushenkilöä, joka saattaa kolmannesta maasta peräisin olevan EU-lannoitevalmisteen unionin markkinoille;

14) 'jakelijalla' muuta toimitusketjuun kuuluvaa luonnollista henkilöä tai oikeushenkilöä kuin valmistajaa tai maahantuojaa, joka asettaa EU-lannoitevalmisteen saataville markkinoilla;

15) 'talouden toimijoilla' valmistajaa, valtuutettua edustajaa, maahantuojaa ja jakelijaa;

16) 'teknisellä spesifikaatiolla' asiakirjaa, jossa määrätään tekniset vaatimukset, jotka EU-lannoitevalmisteen on täytettävä tuotantoprosessinsa tai sitä koskevien näytteenotto- ja analyysimenetelmien osalta;

17) 'yhdenmukaistetulla standardilla' asetuksen (EU) N:o 1025/2012 2 artiklan 1 alakohdan c alakohdassa määriteltyä yhdenmukaistettua standardia;

18) 'akkreditoinnilla' asetuksen (EY) N:o 765/2008 2 artiklan 10 alakohdassa määriteltyä akkreditointia;

19) 'kansallisella akkreditointielimellä' asetuksen (EY) N:o 765/2008 2 artiklan 11 alakohdassa määriteltyä kansallista akkreditointielintä;

20) 'vaatimustenmukaisuuden arvioinnilla' menettelyä sen osoittamiseksi, täyttyvätkö EU-lannoitevalmistetta koskevat tämän asetuksen vaatimukset;

21) 'vaatimustenmukaisuuden arviointilaitoksella' elintä, joka suorittaa vaatimustenmukaisuuden arviointitoimia, kuten testausta, sertifiointia ja tarkastuksia;

22) 'palautusmenettelyllä' kaikkia toimenpiteitä, joiden tarkoituksena on saada loppukäyttäjien saataville jo asetetut EU-lannoitevalmisteet takaisin;

23) 'markkinoilta poistamisella' kaikkia toimenpiteitä, joiden tarkoituksena on estää toimitusketjussa olevan EU-lannoitevalmisteen asettaminen saataville markkinoilla;

24) 'unionin yhdenmukaistamislainsäädännöllä' mitä tahansa unionin lainsäädäntöä, jolla yhdenmukaistetaan tuotteiden kaupan pitämisen ehtoja;

25) 'CE-merkinnällä' merkintää, jolla valmistaja osoittaa EU-lannoitevalmisteen olevan merkinnän kiinnittämistä koskevassa unionin yhdenmukaistamislainsäädännössä asetettujen sovellettavien vaatimusten mukainen.

3 artikla

Vapaa liikkuvuus

1. Jäsenvaltiot eivät saa estää tämän asetuksen mukaisten EU-lannoitevalmisteiden asettamista saataville markkinoilla syistä, jotka liittyvät koostumukseen, merkintään tai muihin tämän asetuksen soveltamisalaan kuuluviin seikkoihin.

2. Poiketen siitä, mitä tämän artiklan 1 kohdassa säädetään, jäsenvaltiot, jotka 14 päivänä heinäkuuta 2019 ovat saaneet lannoitteiden kadmiumpitoisuutta koskevan, SEUT 114 artiklan 4 kohdan mukaisesti myönnetyn poikkeuksen asetuksen (EY) N:o 2003/2003 5 artiklan soveltamisesta, saavat edelleen soveltaa kyseisessä jäsenvaltiossa 14 päivänä heinäkuuta 2019 sovellettavaa lannoitteiden kadmiumpitoisuuden kansallista raja-arvoaan EU-lannoitevalmisteisiin, kunnes koko unionissa sovelletaan fosfaattilannoitteiden kadmiumpitoisuuteen yhdenmukaista raja-arvoa, joka on samantasoinen tai alempi kuin kyseisessä jäsenvaltiossa 14 päivänä heinäkuuta 2019 sovellettu raja-arvo.

3. Tällä asetuksella ei saa estää jäsenvaltioita ylläpitämästä tai hyväksymästä perussopimusten mukaisia säännöksiä EU-lannoitevalmisteiden käytöstä ihmisten terveyden ja ympäristön suojelemiseksi, kunhan kyseiset säännökset eivät edellytä tämän asetuksen mukaisten EU-lannoitevalmisteiden muuttamista tai vaikuta niiden asettamista saataville markkinoilla koskeviin edellytyksiin.

4 artikla

Tuotevaatimukset

1. EU-lannoitevalmisteen on: a) täytettävä liitteessä I asianomaiselle toimintoperusteiselle tuoteluokalle vahvistetut vaatimukset; b) täytettävä liitteessä II asianomaiselle ainesosaluokalle tai -luokille vahvistetut vaatimukset; ja c) oltava merkitty liitteessä III vahvistettujen merkintävaatimusten mukaisesti.

2. Liitteeseen I tai II kuulumattomien näkökohtien osalta EU-lannoitevalmisteet eivät saa aiheuttaa riskiä ihmisten, eläinten tai kasvien terveydelle, turvallisuudelle taikka ympäristölle.

3. Komissio julkaisee 16 päivään heinäkuuta 2020 mennessä valmistajia ja markkinavalvontaviranomaisia varten ohjeasiakirjan, jossa annetaan selkeää tietoa ja esimerkkejä siitä, millaiselta liitteessä III tarkoitetun tuoteselosteen olisi näytettävä.

5 artikla

Asettaminen saataville markkinoilla

EU-lannoitevalmisteita saadaan asettaa saataville markkinoilla vain siinä tapauksessa, että ne ovat tämän asetuksen mukaisia.







II LUKU

TALOUDEN TOIMIJOIDEN VELVOLLISUUDET

6 artikla

Valmistajien velvollisuudet

1. Saattaessaan EU-lannoitevalmisteita markkinoille valmistajien on varmistettava, että ne on suunniteltu ja valmistettu liitteissä I ja II vahvistettujen vaatimusten mukaisesti.

2. Ennen EU-lannoitevalmisteiden saattamista markkinoille valmistajien on laadittava tekniset asiakirjat ja suoritettava tai suoritutettava 15 artiklassa tarkoitettu asiaankuuluva vaatimustenmukaisuuden arviointimenettely.

Kun EU-lannoitevalmisteen vaatimustenmukaisuus tässä asetuksessa asetettujen sovellettavien vaatimusten suhteen on osoitettu vaatimustenmukaisuuden arviointimenettelyllä, valmistajien on laadittava EU-vaatimustenmukaisuusvakuutus ja kiinnitettävä CE-merkintä.

3. Valmistajien on säilytettävä tekniset asiakirjat ja EU-vaatimustenmukaisuusvakuutus viiden vuoden ajan sen jälkeen, kun kyseisissä asiakirjoissa tarkoitettu EU-lannoitevalmiste on saatettu markkinoille.

Valmistajien on pyynnöstä asetettava jäljennös EU-vaatimustenmukaisuusvakuutuksesta muiden talouden toimijoiden saataville.

4. Valmistajien on huolehdittava siitä, että käytössä on menettelyt, joiden avulla sarjatuotantoon kuuluvat EU-lannoitevalmisteet edelleenkin vastaavat tämän asetuksen vaatimuksia. Muutokset tällaisten EU-lannoitevalmisteiden tuotantoprosessissa tai ominaisuuksissa ja muutokset yhdenmukaistetuissa standardeissa, 14 artiklassa tarkoitetuissa yhteisissä spesifikaatioissa tai muissa teknisissä spesifikaatioissa, joihin nähden EU-lannoitevalmisteen vaatimustenmukaisuus ilmoitetaan tai todennetaan, on otettava asianmukaisesti huomioon.

Silloin, kun se katsotaan EU-lannoitevalmisteen tehokkuuden tai lannoitevalmisteeseen liittyvien riskien kannalta tarkoituksenmukaiseksi, valmistajien on testattava tällaiset markkinoilla saataville asetetut lannoitevalmisteet, tutkittava valitukset, vaatimustenvastaiset EU-lannoitevalmisteet ja tällaisten EU-lannoitevalmisteiden palautusmenettelyt ja tarvittaessa pidettävä niistä kirjaa sekä tiedotettava jakelijoille kaikesta tällaisesta valvonnasta.

5. Valmistajien on varmistettava, että niiden markkinoille saattamien EU-lannoitevalmisteiden pakkauksiin on kiinnitetty tyyppinumero, eränumero tai muu merkintä, jonka ansiosta ne voidaan tunnistaa, tai jos EU-lannoitevalmisteet toimitetaan ilman pakkausta, että vaaditut tiedot on annettu kunkin lannoitevalmisteen mukana seuraavassa asiakirjassa.

6. Valmistajien on ilmoitettava nimensä, rekisteröity toiminimensä tai rekisteröity tavaramerkkinsä sekä postiosoitteensa, josta niihin saa yhteyden, joko EU-lannoitevalmisteen pakkauksessa tai, jos EU-lannoitevalmiste toimitetaan ilman pakkausta, EU-lannoitevalmisteen mukana seuraavassa asiakirjassa. Postiosoitteessa on ilmoitettava yksi yhteyspiste, jonka kautta valmistajaan saa yhteyden. Kyseiset tiedot on esitettävä loppukäyttäjien ja markkinavalvontaviranomaisten helposti ymmärtämällä kielellä, ja niiden on oltava selkeitä, ymmärrettäviä ja helposti luettavissa.

7. Valmistajien on varmistettava, että EU-lannoitevalmisteiden mukana seuraavat liitteen III nojalla vaaditut tiedot. Kun EU-lannoitevalmiste toimitetaan pakkauksessa, tietojen on oltava kyseiseen pakkaukseen kiinnitetyssä tuoteselosteessa. Jos kaikki tiedot eivät kuitenkaan mahdu tuoteselosteeseen, tiedot, joita ei voida antaa tässä tuoteselosteessa, on annettava kyseisen pakkauksen mukana seuraavassa erilliselle paperille tulostetussa tuoteselosteessa. Tällainen erilliselle paperille tulostettu tuoteseloste katsotaan osaksi tuoteselostetta. Jos EU-lannoitevalmiste toimitetaan ilman pakkausta, kaikki tiedot on toimitettava erilliselle paperille tulostetussa tuoteselosteessa. Tuoteselosteen ja erilliselle paperille tulostetun tuoteselosteen on oltava saatavilla tarkastusta varten, kun EU-lannoitevalmiste asetetaan saataville markkinoilla. Tiedot on esitettävä loppukäyttäjien helposti ymmärtämällä, kyseisen jäsenvaltion määräämällä kielellä, ja niiden on oltava selkeitä, ymmärrettäviä ja helppotajuisia.

8. Valmistajien, jotka katsovat tai joilla on syytä uskoa, että EU-lannoitevalmiste, jonka ne ovat saattaneet markkinoille, ei ole tämän asetuksen mukainen, on toteutettava välittömästi tarvittavat korjaavat toimenpiteet kyseisen EU-lannoitevalmisteen saattamiseksi vaatimustenmukaiseksi, sen poistamiseksi markkinoilta tai sitä koskevan palautusmenettelyn järjestämiseksi, jos se on tarpeen. Lisäksi jos valmistaja katsoo tai valmistajalla on syytä uskoa, että sen markkinoille saattama EU-lannoitevalmiste aiheuttaa riskin ihmisten, eläinten tai kasvien terveydelle, turvallisuudelle taikka ympäristölle, sen on välittömästi tiedotettava asiasta niiden jäsenvaltioiden toimivaltaisille kansallisille viranomaisille, joissa se on asettanut EU-lannoitevalmisteen saataville markkinoilla, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä.

9. Valmistajien on toimivaltaisen kansallisen viranomaisen perustellusta pyynnöstä annettava kyseiselle viranomaiselle paperiversiona tai sähköisessä muodossa kaikki tiedot ja asiakirjat, jotka ovat tarpeen sen osoittamiseksi, että EU-lannoitevalmiste on tämän asetuksen mukainen, kyseisen viranomaisen helposti ymmärtämällä kielellä. Niiden on tehtävä kyseisen viranomaisen kanssa tämän pyynnöstä yhteistyötä mahdollisissa toimissa, joilla pyritään poistamaan niiden markkinoille saattaman EU-lannoitevalmisteen aiheuttamat riskit.

7 artikla

Valtuutettu edustaja

1. Valmistaja voi nimittää kirjallisella toimeksiannolla valtuutetun edustajan.

Edellä 6 artiklan 1 kohdassa säädetyt velvollisuudet ja 6 artiklan 2 kohdassa säädetty velvollisuus laatia tekniset asiakirjat eivät kuulu valtuutetun edustajan toimeksiantoon.

2. Valtuutetun edustajan on suoritettava valmistajalta saadussa toimeksiannossa eritellyt tehtävät. Toimeksiannon mukaan valtuutetun edustajan on voitava suorittaa ainakin seuraavat tehtävät: a) pitää EU-vaatimustenmukaisuusvakuutus ja tekniset asiakirjat kansallisten markkinavalvontaviranomaisten saatavilla viiden vuoden ajan sen jälkeen, kun kyseisissä asiakirjoissa tarkoitettu EU-lannoitevalmiste on saatettu markkinoille; b) toimittaa toimivaltaiselle kansalliselle viranomaiselle tämän perustellusta pyynnöstä kaikki tiedot ja asiakirjat, jotka ovat tarpeen EU-lannoitevalmisteen vaatimustenmukaisuuden osoittamiseksi; c) tehdä toimivaltaisten kansallisten viranomaisten kanssa näiden pyynnöstä yhteistyötä toimissa, joilla pyritään poistamaan valtuutetun edustajan toimeksiantoon kuuluvien EU-lannoitevalmisteiden aiheuttamat riskit.

8 artikla

Maahantuojien velvollisuudet

1. Maahantuojien on saatettava markkinoille ainoastaan vaatimustenmukaisia EU-lannoitevalmisteita.

2. Ennen EU-lannoitevalmisteen saattamista markkinoille maahantuojien on varmistettava, että valmistaja on suorittanut 15 artiklassa tarkoitetun asianmukaisen vaatimustenmukaisuuden arviointimenettelyn. Niiden on varmistettava, että valmistaja on laatinut tekniset asiakirjat, että EU-lannoitevalmisteen mukana ovat vaaditut asiakirjat ja että valmistaja on noudattanut 6 artiklan 5 ja 6 kohdassa säädettyjä vaatimuksia.

Jos maahantuoja katsoo tai sillä on syytä uskoa, että EU-lannoitevalmiste ei ole tämän asetuksen mukainen, maahantuoja ei saa saattaa EU-lannoitevalmistetta markkinoille ennen kuin se on saatettu vaatimustenmukaiseksi. Lisäksi jos EU-lannoitevalmiste aiheuttaa riskin ihmisten, eläinten tai kasvien terveydelle, turvallisuudelle taikka ympäristölle, maahantuojan on ilmoitettava siitä valmistajalle ja markkinavalvontaviranomaisille.

3. Maahantuojien on ilmoitettava nimensä, rekisteröity toiminimensä tai rekisteröity tavaramerkkinsä sekä postiosoitteensa, josta niihin saa yhteyden, joko EU-lannoitevalmisteen pakkauksessa tai, jos EU-lannoitevalmiste toimitetaan ilman pakkausta, EU-lannoitevalmisteen mukana seuraavassa asiakirjassa. Yhteystiedot on esitettävä loppukäyttäjien ja markkinavalvontaviranomaisten helposti ymmärtämällä kielellä.

4. Maahantuojien on varmistettava, että EU-lannoitevalmisteiden mukana seuraavat liitteen III nojalla vaaditut tiedot. Kun EU-lannoitevalmiste toimitetaan pakkauksessa, tietojen on oltava kyseiseen pakkaukseen kiinnitetyssä tuoteselosteessa. Jos kaikki tiedot eivät kuitenkaan mahdu tuoteselosteeseen, tiedot, joita ei voida antaa tässä tuoteselosteessa, on annettava kyseisen pakkauksen mukana seuraavassa erilliselle paperille tulostetussa tuoteselosteessa. Tällainen erilliselle paperille tulostettu tuoteseloste katsotaan osaksi tuoteselostetta. Jos EU-lannoitevalmiste toimitetaan ilman pakkausta, kaikki tiedot on toimitettava erilliselle paperille tulostetussa tuoteselosteessa. Tuoteselosteen ja erilliselle paperille tulostetun tuoteselosteen on oltava saatavilla tarkastusta varten, kun EU-lannoitevalmiste asetetaan saataville markkinoilla. Tiedot on esitettävä loppukäyttäjien helposti ymmärtämällä, kyseisen jäsenvaltion määräämällä kielellä.

5. Maahantuojien on varmistettava, että sinä aikana, jonka EU-lannoitevalmiste on niiden vastuulla, sen varastointi- tai kuljetusolosuhteet eivät vaaranna sen vaatimustenmukaisuutta liitteessä I tai III vahvistettujen vaatimusten suhteen.

6. Silloin, kun se katsotaan EU-lannoitevalmisteen tehokkuuden tai lannoitevalmisteeseen liittyvien riskien kannalta tarkoituksenmukaiseksi, maahantuojien on suoritettava näytetestejä tällaisille markkinoilla saataville asetetuille EU-lannoitevalmisteille, tutkittava valitukset, vaatimustenvastaiset EU-lannoitevalmisteet ja tällaisten EU-lannoitevalmisteiden palautusmenettelyt ja tarvittaessa pidettävä kyseisistä EU-lannoitevalmisteista kirjaa sekä tiedotettava jakelijoille kaikesta tällaisesta seurannasta.

7. Maahantuojien, jotka katsovat tai joilla on syytä uskoa, että EU-lannoitevalmiste, jonka ne ovat saattaneet markkinoille, ei ole tämän asetuksen mukainen, on toteutettava välittömästi tarvittavat korjaavat toimenpiteet kyseisen EU-lannoitevalmisteen saattamiseksi vaatimustenmukaiseksi, sen poistamiseksi markkinoilta tai sitä koskevan palautusmenettelyn järjestämiseksi, jos se on tarpeen. Lisäksi jos maahantuoja katsoo tai maahantuojalla on syytä uskoa, että sen markkinoille saattama EU-lannoitevalmiste aiheuttaa riskin ihmisten, eläinten tai kasvien terveydelle, turvallisuudelle taikka ympäristölle, sen on välittömästi tiedotettava asiasta niiden jäsenvaltioiden toimivaltaisille kansallisille viranomaisille, joissa se on asettanut EU-lannoitevalmisteen saataville markkinoilla, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä.

8. Maahantuojien on viiden vuoden ajan sen jälkeen, kun EU-lannoitevalmiste on saatettu markkinoille, pidettävä EU-vaatimustenmukaisuusvakuutuksen jäljennös markkinavalvontaviranomaisten saatavilla ja varmistettava, että tekniset asiakirjat voidaan antaa pyynnöstä kyseisten viranomaisten saataville.

Maahantuojien on pyynnöstä asetettava jäljennös EU-vaatimustenmukaisuusvakuutuksesta muiden talouden toimijoiden saataville.

9. Maahantuojien on toimivaltaisen kansallisen viranomaisen perustellusta pyynnöstä annettava kyseiselle viranomaiselle paperiversiona tai sähköisessä muodossa kaikki tiedot ja asiakirjat, jotka ovat tarpeen EU-lannoitevalmisteen tämän asetuksen vaatimusten mukaisuuden osoittamiseksi, kyseisen viranomaisen helposti ymmärtämällä kielellä. Niiden on tehtävä kyseisen viranomaisen kanssa tämän pyynnöstä yhteistyötä mahdollisissa toimissa, joilla pyritään poistamaan niiden markkinoille saattaman EU-lannoitevalmisteen aiheuttamat riskit.

9 artikla

Jakelijoiden velvollisuudet

1. Jakelijoiden on otettava tämän asetuksen vaatimukset huomioon asiaankuuluvaa huolellisuutta noudattaen, kun ne asettavat EU-lannoitevalmisteen saataville markkinoilla.

2. Jakelijoiden on ennen EU-lannoitevalmisteen asettamista saataville markkinoilla todennettava, että sen mukana ovat vaaditut asiakirjat, mukaan lukien 6 artiklan 7 kohdassa tai 8 artiklan 4 kohdassa tarkoitetut tiedot kyseisissä kohdissa täsmennetyllä tavalla kielellä, jota loppukäyttäjät helposti ymmärtävät siinä jäsenvaltiossa, jossa EU-lannoitevalmiste on määrä asettaa saataville markkinoilla, ja että valmistaja on noudattanut 6 artiklan 5 ja 6 kohdassa säädettyjä vaatimuksia ja maahantuoja on noudattanut 8 artiklan 3 kohdassa säädettyjä vaatimuksia.

Jos jakelija katsoo tai sillä on syytä uskoa, että EU-lannoitevalmiste ei ole tämän asetuksen mukainen, jakelija ei saa asettaa EU-lannoitevalmistetta saataville markkinoilla ennen kuin se on saatettu vaatimustenmukaiseksi. Lisäksi jos EU-lannoitevalmiste aiheuttaa riskin ihmisten, eläinten tai kasvien terveydelle, turvallisuudelle taikka ympäristölle, jakelijan on ilmoitettava siitä valmistajalle tai maahantuojalle ja markkinavalvontaviranomaisille.

3. Jakelijoiden on varmistettava, että sinä aikana, jonka EU-lannoitevalmiste on niiden vastuulla, sen varastointi- tai kuljetusolosuhteet eivät vaaranna sen vaatimustenmukaisuutta liitteessä I tai III vahvistettujen vaatimusten suhteen.

4. Jakelijoiden, jotka katsovat tai joilla on syytä uskoa, että EU-lannoitevalmiste, jonka ne ovat asettaneet saataville markkinoilla, ei ole tämän asetuksen mukainen, on varmistettava, että tarvittavat korjaavat toimenpiteet kyseisen EU-lannoitevalmisteen saattamiseksi vaatimusten mukaiseksi, sen poistamiseksi markkinoilta tai sitä koskevan palautusmenettelyn järjestämiseksi toteutetaan, jos se on tarpeen. Lisäksi jos jakelija katsoo tai jakelijalla on syytä uskoa, että sen markkinoilla saataville asettama EU-lannoitevalmiste aiheuttaa riskin ihmisten, eläinten tai kasvien terveydelle, turvallisuudelle taikka ympäristölle, sen on välittömästi tiedotettava asiasta niiden jäsenvaltioiden toimivaltaisille kansallisille viranomaisille, joissa se on asettanut EU-lannoitevalmisteen saataville markkinoilla, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä.

5. Jakelijoiden on toimivaltaisen kansallisen viranomaisen perustellusta pyynnöstä annettava kyseiselle viranomaiselle paperiversiona tai sähköisessä muodossa kaikki tiedot ja asiakirjat, jotka ovat tarpeen EU-lannoitevalmisteen tämän asetuksen vaatimusten mukaisuuden osoittamiseksi. Niiden on tehtävä kyseisen viranomaisen kanssa tämän pyynnöstä yhteistyötä mahdollisissa toimissa, joilla pyritään poistamaan niiden markkinoilla saataville asettamien EU-lannoitevalmisteiden aiheuttamat riskit.

10 artikla

Tapaukset, joissa valmistajien velvollisuuksia sovelletaan maahantuojiin ja jakelijoihin

Maahantuojaa tai jakelijaa on pidettävä tämän asetuksen mukaisesti valmistajana ja sitä koskevat samat velvollisuudet kuin valmistajaa 6 artiklan mukaisesti silloin, kun kyseinen maahantuoja tai jakelija saattaa EU-lannoitevalmisteen markkinoille omalla nimellään tai tavaramerkillään tai muuttaa jo markkinoille saatettua EU-lannoitevalmistetta tavalla, joka voi vaikuttaa tämän asetuksen noudattamiseen.

11 artikla

Maahantuojien ja jakelijoiden suorittama pakkaaminen ja jälleenpakkaaminen

Kun maahantuoja tai jakelija pakkaa tai jälleenpakkaa EU-lannoitevalmisteen ilman, että sitä pidetään valmistajana 10 artiklan nojalla, maahantuojan tai jakelijan on:

a) varmistettava, että pakkauksessa on ilmaisujen "pakkaaja" tai "jälleenpakkaaja" jälkeen maahantuojan tai jakelijan nimi, rekisteröity toiminimi tai rekisteröity tavaramerkki ja postiosoite: ja

b) säilytettävä näyte 6 artiklan 7 kohdassa tai 8 artiklan 4 kohdassa tarkoitetuista alkuperäisistä tiedoista markkinavalvontaviranomaisten saatavilla viiden vuoden ajan siitä kun se on asettanut EU-lannoitevalmisteen saataville markkinoilla.

12 artikla

Talouden toimijoiden tunnistetiedot

1. Talouden toimijoiden on pyynnöstä esitettävä markkinavalvontaviranomaisille seuraavien tunnistetiedot: a) kaikki talouden toimijat, jotka ovat toimittaneet niille EU-lannoitevalmisteen; b) kaikki talouden toimijat, joille ne ovat toimittaneet EU-lannoitevalmisteen.

2. Talouden toimijoiden on voitava esittää 1 kohdassa tarkoitetut tiedot viiden vuoden ajan sen jälkeen, kun niille on toimitettu EU-lannoitevalmiste, ja viiden vuoden ajan sen jälkeen kun ne ovat toimittaneet EU-lannoitevalmisteen.







III LUKU

EU-LANNOITEVALMISTEIDEN VAATIMUSTENMUKAISUUS

13 artikla

Vaatimustenmukaisuusolettama

1. EU-lannoitevalmisteiden, jotka ovat sellaisten yhdenmukaistettujen standardien tai niiden osien mukaisia, joiden viitetiedot on julkaistu Euroopan unionin virallisessa lehdessä , oletetaan olevan kyseisten standardien tai niiden osien kattamien, liitteissä I, II ja III vahvistettujen vaatimusten mukaisia.

2. Testit, joilla todennetaan EU-lannoitevalmisteiden vaatimustenmukaisuus liitteissä I, II ja III vahvistettuihin vaatimuksiin nähden, on suoritettava luotettavalla ja toistettavalla tavalla. Testien, jotka ovat sellaisten yhdenmukaistettujen standardien tai niiden osien mukaisia, joiden viitetiedot on julkaistu Euroopan unionin virallisessa lehdessä , oletetaan olevan luotettavia ja toistettavia, mikäli kyseiset standardit tai niiden osat kattavat nämä testit.

14 artikla

Yhteiset spesifikaatiot

1. Komissio voi hyväksyä täytäntöönpanosäädöksiä yhteisistä spesifikaatioista liitteissä I, II tai III vahvistettuja vaatimuksia tai 13 artiklan 2 kohdassa tarkoitettua testiä varten, kun a) kyseiset vaatimukset tai testit eivät ole sellaisten yhdenmukaistettujen standardien tai niiden osien kattamia, joiden viitetiedot on julkaistu Euroopan unionin virallisessa lehdessä; b) komissio havaitsee pyydettyjen yhdenmukaistettujen standardien hyväksymisessä aiheetonta viivästymistä; tai c) komissio on päättänyt asetuksen (EU) N:o 1025/2012 11 artiklan 5 kohdassa tarkoitettua menettelyä noudattaen säilyttää rajoituksin tai poistaa sellaisten yhdenmukaistettujen standardien tai niiden osien viitetiedot, jotka kattavat kyseiset vaatimukset tai testit.

Nämä täytäntöönpanosäädökset hyväksytään 45 artiklan 3 kohdassa tarkoitettua tarkastelumenettelyä noudattaen.

2. EU-lannoitevalmisteiden, jotka ovat yhteisten spesifikaatioiden tai niiden osien mukaisia, oletetaan olevan kyseisten yhteisten spesifikaatioiden tai niiden osien kattamien, liitteissä I, II ja III vahvistettujen vaatimusten mukaisia.

3. Testien, joilla todennetaan EU-lannoitevalmisteiden vaatimustenmukaisuus liitteissä I, II ja III vahvistettuihin yhteisten spesifikaatioiden tai niiden osien mukaisiin vaatimuksiin nähden, oletetaan olevan luotettavia ja toistettavia, mikäli kyseiset yhteiset spesifikaatiot tai niiden osat kattavat nämä testit.

15 artikla

Vaatimustenmukaisuuden arviointimenettelyt

1. Sen arviointi, onko EU-lannoitevalmiste tässä asetuksessa vahvistettujen vaatimusten mukainen, suoritetaan sovellettavalla liitteen IV mukaisella vaatimustenmukaisuuden arviointimenettelyllä.

2. Vaatimustenmukaisuuden arviointimenettelyjä koskevat asiakirjat ja kirjeenvaihto on laadittava sen jäsenvaltion virallisella kielellä tai virallisilla kielillä, johon vaatimustenmukaisuuden arviointimenettelyt suorittava ilmoitettu laitos on sijoittautunut, tai tämän laitoksen hyväksymällä kielellä.

16 artikla

EU-vaatimustenmukaisuusvakuutus

1. EU-vaatimustenmukaisuusvakuutuksessa on ilmoitettava, että tässä asetuksessa vahvistettujen vaatimusten täyttyminen on osoitettu.

2. EU-vaatimustenmukaisuusvakuutuksen on noudatettava rakenteeltaan liitteessä V olevaa mallia, sen on sisällettävä liitteessä IV olevissa asiaa koskevissa moduuleissa eritellyt tekijät, ja se on pidettävä jatkuvasti ajan tasalla. Se on käännettävä sen jäsenvaltion vaatimalle kielelle tai kielille, jossa EU-lannoitevalmiste saatetaan markkinoille tai asetetaan saataville markkinoilla.

3. Jos EU-lannoitevalmisteeseen sovelletaan useampia unionin säädöksiä, joissa edellytetään EU-vaatimustenmukaisuusvakuutusta, kaikkien kyseisten unionin säädösten osalta laaditaan yksi ainoa EU-vaatimustenmukaisuusvakuutus. Tällaisessa vakuutuksessa on mainittava kyseiset unionin säädökset ja niiden julkaisuviitteet. Se voi olla asiakirja, joka koostuu asiaankuuluvista yksittäisistä EU-vaatimustenmukaisuusvakuutuksista.

4. Laatimalla EU-vaatimustenmukaisuusvakuutuksen valmistaja ottaa vastuun siitä, että EU-lannoitevalmiste on tässä asetuksessa säädettyjen vaatimusten mukainen.

17 artikla

CE-merkintää koskevat yleiset periaatteet

CE-merkintää koskevat asetuksen (EY) N:o 765/2008 30 artiklassa säädetyt yleiset periaatteet.

18 artikla

CE-merkinnän kiinnittämistä koskevat säännöt ja ehdot

1. CE-merkintä on kiinnitettävä näkyvästi, helposti luettavasti ja pysyvästi EU-lannoitevalmisteen pakkaukseen, tai jos EU-lannoitevalmiste toimitetaan ilman pakkausta, EU-lannoitevalmisteen mukana seuraavaan asiakirjaan.

2. CE-merkintä on kiinnitettävä ennen EU-lannoitevalmisteen markkinoille saattamista.

3. CE-merkintään on liitettävä ilmoitetun laitoksen tunnusnumero silloin, kun sitä vaaditaan liitteen IV nojalla.

Ilmoitetun laitoksen tunnusnumeron kiinnittää laitos itse tai sen ohjeiden mukaisesti valmistaja tai valmistajan valtuutettu edustaja.

4. Jäsenvaltioiden on nykyisiä mekanismeja hyödyntämällä varmistettava CE-merkintää koskevan järjestelmän moitteeton soveltaminen ja ryhdyttävä tarkoituksenmukaisiin toimiin, jos tätä merkintää käytetään sääntöjenvastaisesti.

19 artikla

Jätteeksi luokittelun päättyminen

Tässä asetuksessa vahvistetaan kriteerit, joiden mukaisesti direktiivissä 2008/98/EY määritellyn jätteen muodostava materiaali voi lakata olemasta jätettä, jos se sisältyy vaatimustenmukaiseen EU-lannoitevalmisteeseen. Tällaisissa tapauksissa on suoritettava, ennen kuin materiaali lakkaa olemasta jätettä, tämän asetuksen mukainen hyödyntämistoimi, ja materiaalin katsotaan täyttävän mainitun direktiivin 6 artiklassa säädetyt edellytykset, minkä vuoksi se on lakannut olemasta jätettä siitä ajankohdasta, jona EU-vaatimustenmukaisuusvakuutus laadittiin.







IV LUKU

VAATIMUSTENMUKAISUUDEN ARVIOINTILAITOSTEN ILMOITTAMINEN

20 artikla

Ilmoittaminen

Jäsenvaltioiden on ilmoitettava komissiolle ja muille jäsenvaltioille laitokset, joille on annettu lupa suorittaa kolmantena osapuolena vaatimustenmukaisuuden arviointitehtäviä tämän asetuksen mukaisesti.

21 artikla

Ilmoittamisesta vastaavat viranomaiset

1. Jäsenvaltioiden on nimettävä ilmoittamisesta vastaava viranomainen, joka on vastuussa vaatimustenmukaisuuden arviointilaitosten arviointiin ja ilmoittamiseen ja ilmoitettujen laitosten valvontaan liittyvien tarvittavien menettelyjen perustamisesta ja suorittamisesta, mukaan lukien 26 artiklan noudattaminen.

2. Jäsenvaltiot voivat päättää, että tämän artiklan 1 kohdassa tarkoitetun arvioinnin ja valvonnan suorittaa asetuksen (EY) N:o 765/2008 mukaisesti mainitussa asetuksessa tarkoitettu kansallinen akkreditointielin.

3. Jos ilmoittamisesta vastaava viranomainen delegoi tai antaa muulla tavoin tehtäväksi tämän artiklan 1 kohdassa tarkoitetun arvioinnin, ilmoittamisen tai valvonnan elimelle, joka ei ole valtiollinen yksikkö, kyseisen elimen on oltava oikeushenkilö ja sen on noudatettava soveltuvin osin 22 artiklassa säädettyjä vaatimuksia. Lisäksi tällaisella elimellä on oltava järjestelyt toiminnastaan syntyvien vastuiden kattamiseksi.

4. Ilmoittamisesta vastaavan viranomaisen on otettava täysi vastuu tehtävistä, joita 3 kohdassa tarkoitettu elin suorittaa.

22 artikla

Ilmoittamisesta vastaavia viranomaisia koskevat vaatimukset

1. Ilmoittamisesta vastaavan viranomaisen on oltava sillä tavoin perustettu, ettei synny eturistiriitaa vaatimustenmukaisuuden arviointilaitosten kanssa.

2. Ilmoittamisesta vastaavan viranomaisen on oltava organisaatioltaan ja toiminnaltaan sellainen, että sen toimien objektiivisuus ja puolueettomuus on turvattu.

3. Ilmoittamisesta vastaavan viranomaisen on oltava organisaatioltaan sellainen, että kunkin päätöksen, joka koskee vaatimustenmukaisuuden arviointilaitoksen ilmoittamista, tekevät eri toimivaltaiset henkilöt kuin ne, jotka suorittivat arvioinnin.

4. Ilmoittamisesta vastaava viranomainen ei saa tarjota eikä suorittaa mitään toimintoja, joita vaatimustenmukaisuuden arviointilaitokset tai konsultointipalvelut suorittavat kaupallisin tai kilpailullisin perustein.

5. Ilmoittamisesta vastaavan viranomaisen on turvattava saamiensa tietojen luottamuksellisuus.

6. Ilmoittamisesta vastaavalla viranomaisella on oltava käytössään riittävä määrä pätevää henkilöstöä tehtäviensä asianmukaista hoitamista varten.

23 artikla

Ilmoittamisesta vastaavia viranomaisia koskeva tiedotusvelvollisuus

Jäsenvaltioiden on tiedotettava komissiolle menettelyistään, jotka koskevat vaatimustenmukaisuuden arviointilaitosten arviointia ja ilmoittamista sekä ilmoitettujen laitosten valvontaa, sekä mahdollisista muutoksista niihin.

Komissio asettaa kyseiset tiedot julkisesti saataville.

24 artikla

Ilmoitettuja laitoksia koskevat vaatimukset

1. Vaatimustenmukaisuuden arviointilaitoksen on ilmoittamista varten täytettävä 2–11 kohdassa säädetyt vaatimukset.

2. Vaatimustenmukaisuuden arviointilaitoksen on oltava perustettu jäsenvaltion kansallisen lainsäädännön mukaisesti, ja sen on oltava oikeushenkilö.

3. Vaatimustenmukaisuuden arviointilaitoksen on oltava arvioimastaan organisaatiosta tai EU-lannoitevalmisteesta riippumaton kolmas osapuoli.

4. Vaatimustenmukaisuuden arviointilaitos, sen ylin johto ja vaatimustenmukaisuuden arviointitehtävien suorittamisesta vastaava henkilöstö eivät saa olla lannoitevalmisteiden suunnittelija, valmistaja, toimittaja, ostaja, omistaja tai käyttäjä eivätkä minkään tällaisen osapuolen edustaja. Tämä ei sulje pois sellaisten lannoitevalmisteiden käyttöä, jotka ovat vaatimustenmukaisuuden arviointilaitoksen toimien kannalta tarpeellisia, tai lannoitevalmisteiden käyttöä henkilökohtaisiin tarkoituksiin.

Vaatimustenmukaisuuden arviointilaitos, sen ylin johto ja vaatimustenmukaisuuden arviointitehtävien suorittamisesta vastaava henkilöstö eivät myöskään saa olla suoranaisesti mukana lannoitevalmisteiden suunnittelussa, valmistuksessa, kaupan pitämisessä tai käytössä eivätkä edustaa näissä toiminnoissa mukana olevia osapuolia. Ne eivät saa osallistua mihinkään toimintaan, joka voi olla ristiriidassa sen kanssa, että ne ovat arvioissaan riippumattomia, tai joka voi vaarantaa niiden riippumattomuuden niissä vaatimuksenmukaisuuden arviointitoimissa, joita varten ne on ilmoitettu. Tämä koskee erityisesti konsultointipalveluja.

Vaatimustenmukaisuuden arviointilaitosten on varmistettava, että niiden tytäryhtiöiden tai alihankkijoiden toimet eivät vaikuta niiden vaatimustenmukaisuuden arviointitoimien luottamuksellisuuteen, objektiivisuuteen tai puolueettomuuteen.

5. Vaatimustenmukaisuuden arviointilaitosten ja niiden henkilöstön on suoritettava vaatimustenmukaisuuden arviointitoimet mahdollisimman suurta ammatillista luotettavuutta ja kyseisellä erityisalalla vaadittavaa teknistä pätevyyttä noudattaen ja oltava vapaat kaikesta, erityisesti taloudellisesta, painostuksesta ja houkuttelusta, joka saattaisi vaikuttaa niiden harkintaan tai vaatimustenmukaisuuden arviointitoimien tuloksiin, erityisesti sellaisten henkilöiden tai henkilöryhmien taholta, joille näiden toimien tuloksilla on merkitystä.

6. Vaatimustenmukaisuuden arviointilaitoksen on kyettävä suorittamaan kaikki vaatimustenmukaisuuden arviointitehtävät, jotka tällaiselle laitokselle on osoitettu liitteessä IV ja joita varten se on ilmoitettu, siitä riippumatta, suorittaako vaatimustenmukaisuuden arviointilaitos kyseiset tehtävät itse vai suoritetaanko ne sen puolesta ja sen vastuulla.

Vaatimustenmukaisuuden arviointilaitoksella on koko ajan ja kunkin sellaisen vaatimustenmukaisuuden arviointimenettelyn ja EU-lannoitevalmistetyypin tai -tuoteluokan osalta, jota varten se on ilmoitettu, oltava käytössään

a) tarvittava henkilöstö, jolla on tekninen tietämys ja riittävä ja soveltuva kokemus vaatimustenmukaisuuden arviointitehtävien suorittamiseksi;

b) tarvittavat kuvaukset menettelyistä, joiden mukaisesti vaatimustenmukaisuuden arviointi suoritetaan, siten, että varmistetaan näiden menettelyiden avoimuus ja toistettavuus. Sen käytössä on oltava asianmukaiset toimintatavat ja menettelyt, joilla erotetaan toisistaan ilmoitettuna laitoksena suoritetut tehtävät ja muu toiminta;

c) tarvittavat menettelyt, joiden mukaisesti se hoitaa tehtäviään siten, että yritysten koko, toimiala ja rakenne, tuotteissa käytettävän teknologian monimutkaisuus sekä tuotannon luonne massa- tai sarjatuotantona otetaan asianmukaisesti huomioon.

Vaatimustenmukaisuuden arviointilaitoksella on oltava käytössään tarvittavat keinot niiden teknisten ja hallinnollisten tehtävien suorittamiseen, joita vaatimustenmukaisuuden arviointitoimien asianmukainen hoitaminen edellyttää, ja sillä on oltava mahdollisuus käyttää kaikkia tarvittavia laitteita tai välineitä.

7. Vaatimustenmukaisuuden arviointitehtävien suorittamisesta vastaavalla henkilöstöllä on oltava a) vankka tekninen ja ammatillinen koulutus, joka kattaa kaikki ne vaatimustenmukaisuuden arviointitoimet, joita varten vaatimustenmukaisuuden arviointilaitos on ilmoitettu; b) riittävät tiedot suoritettavia arviointeja koskevista vaatimuksista ja riittävät valtuudet tällaisten arviointien suorittamiseen; c) asianmukaiset tiedot ja ymmärrys liitteissä I, II ja III vahvistetuista vaatimuksista, 13 artiklassa tarkoitetuista sovellettavista yhdenmukaistetuista standardeista ja 14 artiklassa tarkoitetuista yhteisistä spesifikaatioista sekä asiaa koskevista unionin yhdenmukaistamislainsäädännön ja kansallisen lainsäädännön säännöksistä; d) kyky laatia todistuksia, asiakirjoja ja selostuksia, joilla osoitetaan, että arvioinnit on suoritettu.

8. Vaatimustenmukaisuuden arviointilaitosten, niiden ylimmän johdon ja vaatimustenmukaisuuden arviointitehtävien suorittamisesta vastaavan henkilöstön puolueettomuus on taattava.

Vaatimustenmukaisuuden arviointilaitoksen ylimmän johdon ja vaatimustenmukaisuuden arviointitehtävien suorittamisesta vastaavan henkilöstön palkka ei saa olla riippuvainen suoritettujen arviointien määrästä eikä arviointien tuloksista.

9. Vaatimustenmukaisuuden arviointilaitosten on otettava vastuuvakuutus, jollei tällainen vastuu kuulu valtiolle kansallisen lainsäädännön perusteella tai jollei jäsenvaltio itse ole välittömästi vastuussa vaatimustenmukaisuuden arvioinnista.

10. Vaatimustenmukaisuuden arviointilaitoksen henkilöstöllä on vaitiolovelvollisuus kaikkien niiden tietojen suhteen, jotka se saa suorittaessaan tehtäviään liitteen IV mukaisesti, paitsi sen jäsenvaltion toimivaltaisiin viranomaisiin nähden, jossa laitoksen toimet suoritetaan. Omistusoikeudet on suojattava.

11. Vaatimustenmukaisuuden arviointilaitosten on osallistuttava asiaankuuluviin standardointitoimiin ja 36 artiklan nojalla perustetun ilmoitettujen laitosten koordinointiryhmän toimiin tai varmistettava, että niiden vaatimustenmukaisuuden arviointitehtävien suorittamisesta vastaava henkilöstö saa niistä tiedon, ja sovellettava yleisinä ohjeina kyseisen ryhmän työn tuloksena saatuja hallinnollisia päätöksiä ja asiakirjoja.

25 artikla

Ilmoitettujen laitosten vaatimustenmukaisuusolettama

Jos vaatimustenmukaisuuden arviointilaitos osoittaa olevansa sellaisissa olennaisissa yhdenmukaistetuissa standardeissa tai niiden osissa vahvistettujen edellytysten mukainen, joiden viitetiedot on julkaistu Euroopan unionin virallisessa lehdessä, sen oletetaan täyttävän 24 artiklassa säädetyt vaatimukset, mikäli sovellettavat yhdenmukaistetut standardit kattavat nämä vaatimukset.

26 artikla

Ilmoitettujen laitosten tytäryhtiöt ja alihankinta

1. Jos ilmoitettu laitos antaa alihankintaan tietyt vaatimustenmukaisuuden arviointiin liittyvät tehtävät tai käyttää tytäryhtiötä, sen on varmistettava, että alihankkija tai tytäryhtiö täyttää 24 artiklassa säädetyt vaatimukset, ja tiedotettava siitä ilmoittamisesta vastaavalle viranomaiselle.

2. Ilmoitettujen laitosten on otettava täysi vastuu alihankkijoiden tai tytäryhtiöiden suorittamista tehtävistä riippumatta siitä, mihin nämä ovat sijoittautuneet.

3. Toimia voidaan antaa alihankintaan tai teettää tytäryhtiöllä ainoastaan, jos siitä on sovittu asiakkaan kanssa.

4. Ilmoitettujen laitosten on pidettävä ilmoittamisesta vastaavan viranomaisen saatavilla asiakirjat, jotka koskevat alihankkijan tai tytäryhtiön pätevyyden arviointia sekä työtä, jonka nämä ovat suorittaneet liitteen IV nojalla.

27 artikla

Ilmoittamista koskeva hakemus

1. Vaatimustenmukaisuuden arviointilaitoksen on toimitettava ilmoittamista koskeva hakemus sen jäsenvaltion ilmoittamisesta vastaavalle viranomaiselle, johon se on sijoittautunut.

2. Ilmoittamista koskevaan hakemukseen on liitettävä kuvaus vaatimustenmukaisuuden arviointitoimista, vaatimustenmukaisuuden arviointimoduulista tai -moduuleista ja EU-lannoitevalmisteesta tai -valmisteista, joiden osalta laitos katsoo olevansa pätevä, sekä akkreditointitodistus, jonka kansallinen akkreditointielin on antanut ja jossa todistetaan, että vaatimustenmukaisuuden arviointilaitos täyttää 24 artiklassa säädetyt vaatimukset.

28 artikla

Ilmoitusmenettely

1. Ilmoittamisesta vastaavat viranomaiset voivat ilmoittaa ainoastaan sellaiset vaatimustenmukaisuuden arviointilaitokset, jotka ovat täyttäneet 24 artiklassa säädetyt vaatimukset.

2. Niiden on tehtävä ilmoitus komissiolle ja muille jäsenvaltioille käyttäen komission kehittämää ja hallinnoimaa sähköistä ilmoitusvälinettä.

3. Ilmoituksen on sisällettävä täydelliset tiedot vaatimustenmukaisuuden arviointitoimista, vaatimustenmukaisuuden arviointimoduulista tai -moduuleista ja asianomaisesta EU-lannoitevalmisteesta tai -valmisteista sekä 27 artiklan 2 kohdassa tarkoitettu akkreditointitodistus.

4. Asianomainen laitos voi suorittaa ilmoitetun laitoksen tehtäviä ainoastaan siinä tapauksessa, että komissio tai muut jäsenvaltiot eivät esitä vastalauseita kahden viikon kuluessa ilmoittamisesta.

Ainoastaan tällaista laitosta pidetään tässä asetuksessa tarkoitettuna ilmoitettuna laitoksena.

5. Ilmoittamisesta vastaavan viranomaisen on ilmoitettava komissiolle ja muille jäsenvaltioille myöhemmistä asian kannalta merkityksellisistä muutoksista kyseiseen ilmoitukseen.

29 artikla

Ilmoitettuja laitoksia koskevat tunnusnumerot ja luettelot

1. Komissio antaa ilmoitetulle laitokselle tunnusnumeron.

Se antaa yhden ainoan tällaisen numeron myös silloin, kun laitos ilmoitetaan usean unionin säädöksen nojalla.

2. Komissio julkaisee luettelon tämän asetuksen nojalla ilmoitetuista laitoksista, myös niille annetuista tunnusnumeroista sekä toimista, joita varten ne on ilmoitettu.

Komissio huolehtii luettelon pitämisestä ajan tasalla.

30 artikla

Muutokset ilmoituksiin

1. Jos ilmoittamisesta vastaava viranomainen on todennut tai saanut tietää, ettei ilmoitettu laitos enää täytä 24 artiklassa säädettyjä vaatimuksia tai ettei se täytä velvollisuuksiaan, ilmoittamisesta vastaavan viranomaisen on tapauksesta riippuen rajoitettava ilmoitusta taikka peruutettava se toistaiseksi tai kokonaan, riippuen vaatimusten täyttämättä jättämisen tai velvollisuuksien noudattamatta jättämisen vakavuudesta. Sen on ilmoitettava tästä välittömästi komissiolle ja muille jäsenvaltioille.

2. Jos ilmoitusta rajoitetaan tai se peruutetaan toistaiseksi tai kokonaan tai jos ilmoitettu laitos on lopettanut toimintansa, ilmoituksen tehneen jäsenvaltion on ryhdyttävä asianmukaisiin toimenpiteisiin sen varmistamiseksi, että kyseisen laitoksen asiakirja-aineistot joko käsittelee toinen ilmoitettu laitos tai ne pidetään ilmoittamisesta ja markkinavalvonnasta vastaavien viranomaisten pyynnöstä näiden viranomaisten saatavilla.

31 artikla

Ilmoitettujen laitosten pätevyyden riitauttaminen

1. Komissio tutkii kaikki tapaukset, joissa se epäilee tai sen tietoon saatetaan epäilys ilmoitetun laitoksen pätevyydestä tai siitä, täyttääkö ilmoitettu laitos edelleen sille asetetut vaatimukset ja velvollisuudet.

2. Ilmoituksen tehneen jäsenvaltion on toimitettava pyynnöstä komissiolle kaikki tiedot, jotka liittyvät ilmoituksen perusteisiin tai asianomaisen ilmoitetun laitoksen pätevyyden ylläpitoon.

3. Komissio varmistaa, että kaikkia sen tutkimusten yhteydessä saatuja arkaluontoisia tietoja käsitellään luottamuksellisesti.

4. Jos komissio toteaa, että ilmoitettu laitos ei täytä tai ei enää täytä sen ilmoittamiselle asetettuja vaatimuksia, se hyväksyy täytäntöönpanosäädöksen, jossa se kehottaa ilmoituksen tehnyttä jäsenvaltiota ryhtymään tarvittaviin korjaaviin toimenpiteisiin, mukaan luettuna tarvittaessa ilmoituksen peruuttaminen kokonaan.

Tämä täytäntöönpanosäädös hyväksytään 45 artiklan 2 kohdassa tarkoitettua neuvoa-antavaa menettelyä noudattaen.

32 artikla

Ilmoitettujen laitosten toimintaan liittyvät velvollisuudet

1. Ilmoitettujen laitosten on suoritettava vaatimustenmukaisuuden arvioinnit niiden vaatimustenmukaisuuden arviointimenettelyjen mukaisesti, joista säädetään liitteessä IV.

2. Vaatimustenmukaisuuden arvioinnit on suoritettava oikeasuhteisesti siten, että vältetään tarpeettoman rasitteen aiheuttamista talouden toimijoille. Ilmoitettujen laitosten on tehtäviään hoitaessaan otettava asianmukaisesti huomioon asianomaisten yritysten koko, toimiala ja rakenne, tuotteissa käytettävän teknologian monimutkaisuus sekä tuotannon luonne massa- tai sarjatuotantona.

Näin tehdessään niiden on kuitenkin noudatettava kurinalaisuutta ja suojelun tasoa, jota EU-lannoitevalmisteen vaatimustenmukaisuudelta edellytetään tämän asetuksen mukaisesti.

3. Jos ilmoitettu laitos katsoo, että valmistaja ei ole täyttänyt vaatimuksia, jotka vahvistetaan liitteissä I, II tai III tai vastaavissa yhdenmukaistetuissa standardeissa, 14 artiklassa tarkoitetuissa yhteisissä spesifikaatioissa tai muissa teknisissä spesifikaatioissa, sen on vaadittava valmistajaa ryhtymään aiheellisiin korjaaviin toimenpiteisiin eikä se saa antaa todistusta tai hyväksymispäätöstä.

4. Jos ilmoitettu laitos katsoo todistuksen tai hyväksymispäätöksen antamisen jälkeen suoritettavan vaatimustenmukaisuuden valvonnan yhteydessä, ettei EU-lannoitevalmiste ole enää vaatimustenmukainen, sen on vaadittava valmistajaa ryhtymään aiheellisiin korjaaviin toimenpiteisiin ja tarvittaessa peruutettava todistus tai hyväksymispäätös toistaiseksi tai kokonaan.

5. Jos korjaavia toimenpiteitä ei suoriteta tai niillä ei ole vaadittua vaikutusta, ilmoitetun laitoksen on tapauksesta riippuen rajoitettava todistuksia tai hyväksymispäätöksiä taikka peruutettava ne toistaiseksi tai kokonaan.

33 artikla

Muutoksenhaku ilmoitettujen laitosten päätöksiin

Jäsenvaltioiden on varmistettava, että ilmoitetun laitoksen päätöksiin on mahdollista hakea muutosta.

34 artikla

Ilmoitettuja laitoksia koskeva tiedotusvelvollisuus

1. Ilmoitettujen laitosten on ilmoitettava ilmoittamisesta vastaavalle viranomaiselle seuraavista: a) todistusten tai hyväksymispäätösten epäämiset, rajoittamiset taikka peruuttamiset toistaiseksi tai kokonaan; b) olosuhteet, jotka vaikuttavat ilmoituksen soveltamisalaan tai ehtoihin; c) vaatimustenmukaisuuden arviointitoimia koskevat tietopyynnöt, jotka ne ovat saaneet markkinavalvontaviranomaisilta; d) pyynnöstä vaatimustenmukaisuuden arviointitoimet, jotka on suoritettu niitä koskevan ilmoituksen soveltamisalalla, ja mahdollisesti suoritetut muut toimet, mukaan luettuina rajat ylittävät toimet ja alihankinta.

2. Ilmoitettujen laitosten on toimitettava tämän asetuksen nojalla ilmoitetuille muille laitoksille, jotka suorittavat samanlaisia, samat EU-lannoitevalmisteet kattavia vaatimustenmukaisuuden arviointitoimia, asiaankuuluvat tiedot seikoista, jotka liittyvät vaatimustenmukaisuuden arvioinnin kielteisiin tuloksiin ja pyynnöstä myös myönteisiin tuloksiin.

35 artikla

Kokemusten vaihto

Komissio huolehtii kokemusten vaihdon järjestämisestä ilmoittamista koskevista toimintalinjoista vastaavien, jäsenvaltioiden kansallisten viranomaisten välillä.

36 artikla

Ilmoitettujen laitosten koordinointi

Komissio varmistaa, että tämän asetuksen nojalla ilmoitettujen laitosten välillä otetaan käyttöön asianmukainen koordinointi ja yhteistyö ja että tätä koordinointia ja yhteistyötä harjoitetaan asianmukaisella tavalla ilmoitettujen laitosten alakohtaisen ryhmän muodossa.

Ilmoitettujen laitosten on osallistuttava kyseisen ryhmän työhön suoraan tai nimettyjen edustajien välityksellä.







V LUKU

UNIONIN MARKKINAVALVONTA, UNIONIN MARKKINOILLE TULEVILLE EU-LANNOITEVALMISTEILLE TEHTÄVÄT TARKASTUKSET SEKÄ UNIONIN SUOJAMENETTELY

37 artikla

Unionin markkinavalvonta ja unionin markkinoille tulevien EU-lannoitevalmisteiden tarkastukset

EU-lannoitevalmisteisiin sovelletaan asetuksen (EY) N:o 765/2008 16–29 artiklaa.

38 artikla

Kansallisen tason menettely riskin aiheuttavien EU-lannoitevalmisteiden käsittelemiseksi

1. Kun jonkin jäsenvaltion markkinavalvontaviranomaisilla on riittävät perusteet uskoa, että EU-lannoitevalmiste aiheuttaa riskin ihmisten, eläinten tai kasvien terveydelle, turvallisuudelle taikka ympäristölle, niiden on suoritettava asianomaista EU-lannoitevalmistetta koskeva arviointi, joka kattaa kaikki asiaankuuluvat tässä asetuksessa säädetyt vaatimukset. Asianomaisten talouden toimijoiden on tätä varten ja tarvittavissa määrin tehtävä yhteistyötä markkinavalvontaviranomaisten kanssa.

Jos markkinavalvontaviranomaiset havaitsevat ensimmäisessä alakohdassa tarkoitetun arvioinnin yhteydessä, että EU-lannoitevalmiste ei täytä tässä asetuksessa säädettyjä vaatimuksia, niiden on vaadittava viipymättä asianomaista talouden toimijaa ryhtymään kaikkiin tarvittaviin korjaaviin toimenpiteisiin markkinavalvontaviranomaisten määräämässä ja riskin luonteeseen suhteutetussa kohtuullisessa ajassa EU-lannoitevalmisteen saattamiseksi vastaamaan kyseisiä vaatimuksia, EU-lannoitevalmisteen poistamiseksi markkinoilta tai sitä koskevan palautusmenettelyn järjestämiseksi.

Markkinavalvontaviranomaisten on ilmoitettava tästä asiaankuuluvalle ilmoitetulle laitokselle.

Asetuksen (EY) N:o 765/2008 21 artiklaa sovelletaan tämän kohdan toisessa alakohdassa tarkoitettuihin toimenpiteisiin.

2. Jos markkinavalvontaviranomaiset katsovat, että vaatimustenvastaisuus ei rajoitu niiden kansalliselle alueelle, niiden on ilmoitettava komissiolle ja muille jäsenvaltioille arvioinnin tuloksista ja toimenpiteistä, jotka ne ovat vaatineet talouden toimijaa toteuttamaan.

3. Talouden toimijan on varmistettava, että kaikki aiheelliset korjaavat toimenpiteet toteutetaan kaikkien asianomaisten EU-lannoitevalmisteiden osalta, jotka talouden toimija on asettanut saataville markkinoilla eri puolilla unionia.

4. Jos asianomainen talouden toimija ei 1 kohdan toisessa alakohdassa tarkoitetun ajan kuluessa toteuta riittäviä korjaavia toimenpiteitä, markkinavalvontaviranomaisten on ryhdyttävä kaikkiin aiheellisiin väliaikaisiin toimenpiteisiin, joilla kielletään EU-lannoitevalmisteen asettaminen saataville niiden kansallisilla markkinoilla tai rajoitetaan sitä tai poistetaan EU-lannoitevalmiste markkinoilta tai järjestetään sitä koskeva palautusmenettely.

Markkinavalvontaviranomaisten on viipymättä ilmoitettava komissiolle ja muille jäsenvaltioille näistä toimenpiteistä.

5. Edellä 4 kohdan toisessa alakohdassa tarkoitettuun ilmoitukseen on sisällyttävä kaikki saatavilla olevat yksityiskohtaiset tiedot, erityisesti ne, jotka ovat tarpeen vaatimustenvastaisen EU-lannoitevalmisteen tunnistamista ja EU-lannoitevalmisteen alkuperän, siihen liittyvän väitetyn vaatimustenvastaisuuden ja riskin luonteen, toteutettujen kansallisten toimenpiteiden luonteen ja keston määrittämistä varten, sekä asianomaisen talouden toimijan esittämät perustelut. Markkinavalvontaviranomaisten on erityisesti ilmoitettava, johtuuko vaatimustenvastaisuus jostakin seuraavista: a) EU-lannoitevalmiste ei täytä liitteessä I, II tai III vahvistettuja vaatimuksia; b) 13 artiklassa tarkoitetuissa yhdenmukaistetuissa standardeissa on puutteita; c) 14 artiklassa tarkoitetuissa yhteisissä spesifikaatioissa on puutteita.

6. Muiden jäsenvaltioiden kuin tämän artiklan mukaisen menettelyn aloittaneen jäsenvaltion on viipymättä ilmoitettava komissiolle ja muille jäsenvaltioille kaikki toteutetut toimenpiteet ja kaikki niiden hallussa olevat lisätiedot, jotka liittyvät asianomaisen EU-lannoitevalmisteen vaatimustenvastaisuuteen, sekä vastalauseensa siinä tapauksessa, että toteutetusta kansallisesta toimenpiteestä on erimielisyyttä.

7. Jos kolmen kuukauden kuluessa 4 kohdan toisessa alakohdassa tarkoitetun ilmoituksen vastaanottamisesta mikään jäsenvaltio tai komissio ei ole esittänyt vastalausetta jonkin jäsenvaltion toteuttamasta väliaikaisesta toimenpiteestä, toimenpiteen katsotaan olevan oikeutettu.

8. Jäsenvaltioiden on varmistettava, että EU-lannoitevalmistetta koskeviin asianmukaisiin rajoittaviin toimenpiteisiin, kuten EU-lannoitevalmisteiden markkinoilta poistamiseen, ryhdytään viipymättä.

9. Tämän artiklan mukaiset markkinavalvontaviranomaisten velvollisuudet eivät rajoita jäsenvaltioiden mahdollisuutta säännellä lannoitevalmisteita, jotka eivät ole EU-lannoitevalmisteita.

39 artikla

Unionin suojamenettely

1. Jos 38 artiklan 3 ja 4 kohdassa säädetyn menettelyn päätyttyä esitetään vastalauseita jonkin jäsenvaltion toteuttamaa toimenpidettä vastaan tai jos komissio katsoo, että kansallinen toimenpide on unionin oikeuden vastainen, komissio ryhtyy viipymättä kuulemaan jäsenvaltioita ja asianomaista talouden toimijaa tai asianomaisia talouden toimijoita ja arvioi kansallisen toimenpiteen. Tämän arvioinnin tulosten perusteella komissio hyväksyy täytäntöönpanopäätöksen, jossa määritetään, onko kansallinen toimenpide oikeutettu vai ei.

Jos kansallinen toimenpide katsotaan oikeutetuksi, päätöksessä määrätään kaikki jäsenvaltiot toteuttamaan tarvittavat toimenpiteet sen varmistamiseksi, että vaatimustenvastainen EU-lannoitevalmiste poistetaan niiden markkinoilta, ja ilmoittamaan asiasta komissiolle.

Jos kansallista toimenpidettä ei katsota oikeutetuksi, päätöksessä määrätään kyseinen jäsenvaltio peruuttamaan toimenpide.

Komissio osoittaa päätöksensä kaikille jäsenvaltioille ja antaa sen välittömästi tiedoksi niille ja asianomaiselle talouden toimijalle tai asianomaisille talouden toimijoille.

2. Jos kansallinen toimenpide katsotaan oikeutetuksi ja EU-lannoitevalmisteen vaatimustenvastaisuuden katsotaan johtuvan tämän asetuksen 38 artiklan 5 kohdan b alakohdassa tarkoitetuista puutteista yhdenmukaistetuissa standardeissa, komissio soveltaa asetuksen (EU) N:o 1025/2012 11 artiklassa säädettyä menettelyä.

3. Jos kansallinen toimenpide katsotaan oikeutetuksi ja EU-lannoitevalmisteen vaatimustenvastaisuuden katsotaan johtuvan 38 artiklan 5 kohdan c alakohdassa tarkoitetuista puutteista yhteisissä spesifikaatioissa, komissio hyväksyy viipymättä täytäntöönpanosäädöksiä, joilla asianomaisia yhteisiä spesifikaatioita muutetaan tai joilla ne kumotaan.

Nämä täytäntöönpanosäädökset hyväksytään 45 artiklan 3 kohdassa tarkoitettua tarkastelumenettelyä noudattaen.

40 artikla

Vaatimustenmukaiset EU-lannoitevalmisteet, jotka aiheuttavat riskin

1. Jos jäsenvaltio havaitsee 38 artiklan 1 kohdan mukaisesti suorittamansa arvioinnin jälkeen, että siitä huolimatta, että EU-lannoitevalmiste on tämän asetuksen mukainen, se aiheuttaa riskin ihmisten, eläinten tai kasvien terveydelle, turvallisuudelle taikka ympäristölle, sen on viipymättä vaadittava asianomaista talouden toimijaa ryhtymään kaikkiin tarvittaviin toimenpiteisiin markkinavalvontaviranomaisen määräämässä ja riskin luonteeseen suhteutetussa kohtuullisessa ajassa sen varmistamiseksi, että asianomainen EU-lannoitevalmiste ei markkinoilla saataville asettamisen hetkellä enää aiheuta kyseistä riskiä, tai EU-lannoitevalmisteen poistamiseksi markkinoilta tai sitä koskevan palautusmenettelyn järjestämiseksi.

2. Talouden toimijan on varmistettava, että korjaavat toimet toteutetaan kaikkien asianomaisten EU-lannoitevalmisteiden osalta, jotka kyseinen talouden toimija on asettanut saataville markkinoilla eri puolilla unionia.

3. Jäsenvaltion on ilmoitettava asiasta viipymättä komissiolle ja muille jäsenvaltioille. Ilmoitukseen on sisällyttävä kaikki saatavilla olevat yksityiskohtaiset tiedot, erityisesti ne, jotka ovat tarpeen asianomaisen EU-lannoitevalmisteen tunnistamista sekä EU-lannoitevalmisteen alkuperän ja toimitusketjun, riskin luonteen sekä toteutettujen kansallisten toimenpiteiden luonteen ja keston määrittämistä varten.

4. Komissio ryhtyy viipymättä kuulemaan jäsenvaltioita ja asianomaista talouden toimijaa tai asianomaisia talouden toimijoita ja arvioi toteutetut kansalliset toimenpiteet. Tämän arvioinnin tulosten perusteella komissio hyväksyy täytäntöönpanopäätöksen, jossa määritetään, onko kansallinen toimenpide oikeutettu vai ei, ja määrätään tarvittaessa toteuttamaan asianmukaisia toimenpiteitä.

Nämä täytäntöönpanosäädökset hyväksytään 45 artiklan 3 kohdassa tarkoitettua tarkastelumenettelyä noudattaen.

Komissio hyväksyy 45 artiklan 4 kohdassa tarkoitettua menettelyä noudattaen välittömästi sovellettavia täytäntöönpanosäädöksiä asianmukaisesti perustelluissa erittäin kiireellisissä tapauksissa, jotka liittyvät ihmisten, eläinten ja kasvien terveyden, turvallisuuden sekä ympäristön suojeluun.

5. Komissio osoittaa päätöksensä kaikille jäsenvaltioille ja antaa sen välittömästi tiedoksi niille ja asianomaiselle talouden toimijalle tai asianomaisille talouden toimijoille.

41 artikla

Muodollinen vaatimustenvastaisuus

1. Jos jäsenvaltio havaitsee EU-lannoitevalmisteen osalta jonkin seuraavista seikoista, se on vaadittava asianomaista talouden toimijaa korjaamaan kyseinen vaatimustenvastaisuus, sanotun kuitenkaan rajoittamatta 38 artiklan soveltamista: a) CE-merkintä on kiinnitetty asetuksen (EY) N:o 765/2008 30 artiklan tai tämän asetuksen 18 artiklan vastaisesti; b) ilmoitetun laitoksen tunnusnumero on kiinnitetty 18 artiklan vastaisesti tai tunnusnumeroa ei ole kiinnitetty, vaikka 18 artiklassa sitä vaaditaan; c) EU-vaatimustenmukaisuusvakuutusta ei ole laadittu tai sitä ei ole laadittu oikein; d) tekniset asiakirjat eivät ole saatavilla tai ne eivät ole täydellisiä; e) 6 artiklan 6 kohdassa tai 8 artiklan 3 kohdassa tarkoitetut tiedot puuttuvat tai ne ovat virheellisiä tai epätäydellisiä; f) mitä tahansa muuta 6 tai 8 artiklassa säädettyä hallinnollista vaatimusta ei ole täytetty.

2. Jos 1 kohdassa tarkoitettu vaatimustenvastaisuus jatkuu, asianomaisen jäsenvaltion on ryhdyttävä kaikkiin tarvittaviin toimenpiteisiin EU-lannoitevalmisteen markkinoilla saataville asettamisen rajoittamiseksi tai kieltämiseksi tai sen varmistamiseksi, että sitä koskeva palautusmenettely järjestetään tai että se poistetaan markkinoilta.

Tätä koskevat jäsenvaltioiden velvollisuudet eivät rajoita niiden mahdollisuutta säännellä lannoitevalmisteita, jotka eivät ole EU-lannoitevalmisteita.







VI LUKU

SÄÄDÖSVALLAN SIIRTÄMINEN JA KOMITEAMENETTELY

42 artikla

Liitteiden muuttaminen

1. Siirretään komissiolle valta antaa delegoituja säädöksiä 44 artiklan mukaisesti liitteen I, lukuun ottamatta kadmiumia koskevia raja-arvoja ja toimintoperusteisia tuoteluokkia koskevia määritelmiä tai muita niiden soveltamisalaan liittyviä seikkoja, sekä liitteiden II, III ja IV muuttamiseksi kyseisten liitteiden mukauttamiseksi tekniikan kehitykseen ja jotta helpotettaisiin sellaisten EU-lannoitevalmisteiden sisämarkkinoille pääsyä ja vapaata liikkuvuutta, a) joiden kauppa sisämarkkinoilla on mahdollisesti merkittävä; ja b) joista on tieteellisiä todisteita, että: i) ne eivät aiheuta riskiä ihmisten, eläinten tai kasvien terveydelle, turvallisuudelle taikka ympäristölle; ja ii) niiden avulla varmistetaan maataloudellinen teho.

Hyväksyessään delegoituja säädöksiä, joilla otetaan käyttöön liitteessä I oleviin haitallisiin aineisiin sovellettavia uusia raja-arvoja komissio ottaa huomioon Euroopan elintarviketurvallisuusviranomaisen, Euroopan kemikaaliviraston tai komission yhteisen tutkimuskeskuksen tieteelliset lausunnot.

Kun komissio hyväksyy delegoituja säädöksiä lisätäkseen ainesosaluokkia tai tarkastellakseen niitä uudelleen sellaisten materiaalien sisällyttämiseksi, joita voidaan pitää direktiivissä 2008/98/EY tarkoitettuina hyödynnettyinä jätteinä tai sivutuotteina, kyseisissä delegoiduissa säädöksissä on nimenomaisesti suljettava kyseiset materiaalit tämän asetuksen liitteessä II olevien ainesosaluokkien 1 ja 11 ulkopuolelle.

Hyväksyessään delegoituja säädöksiä tämän kohdan mukaisesti komissio asettaa etusijalle erityisesti eläimistä saatavat sivutuotteet, direktiivissä 2008/98/EY tarkoitetut sivutuotteet ja erityisesti maataloudesta ja elintarviketeollisuudesta peräisin olevan hyödynnetyn jätteen sekä materiaalit ja tuotteet, jotka on jo laillisesti saatettu markkinoille yhdessä tai useammassa jäsenvaltiossa.

2. Komissio arvioi ilman aiheetonta viivytystä 15 päivän heinäkuuta 2019 jälkeen struviittia, biohiiltä ja tuhkapohjaisia tuotteita. Jos arviointi osoittaa 1 kohdan b alakohdan kriteerien täyttyvän, komissio antaa delegoituja säädöksiä 1 kohdan mukaisesti kyseisten materiaalien sisällyttämiseksi liitteeseen II.

3. Komissio voi antaa delegoituja säädöksiä 1 kohdan mukaisesti tämän asetuksen liitteen II muuttamiseksi sisällyttääkseen siihen materiaaleja, jotka läpikäytyään hyödyntämistoimen lakkaavat olemasta jätettä, ainoastaan, jos kyseisen liitteen hyödyntämissäännöillä, jotka hyväksytään viimeistään sisällyttämisen yhteydessä, varmistetaan, että materiaalit täyttävät direktiivin 2008/98/EY 6 artiklassa säädetyt edellytykset.

4. Komissio voi antaa delegoituja säädöksiä 1 kohdan mukaisesti liitteen II muuttamiseksi lisätäkseen siihen tällaisten organismien ainesosaluokkaan uusia mikro-organismeja tai mikro-organismien kantoja tai lisätäkseen käsittelymenetelmiä, ainoastaan todennettuaan sen, mitkä lisättävän mikro-organismin kannoista täyttävät 1 kohdan b alakohdan kriteerit, seuraavien tietojen perusteella: a) mikro-organismin nimi; b) mikro-organismin taksonominen luokitus: suku, laji, kanta ja hankintamenetelmä; c) mikro-organismin turvallista tuotantoa, säilyttämistä ja käyttöä selvittävä tieteellinen kirjallisuus; d) taksonominen suhde Euroopan elintarviketurvallisuusviranomaisen vahvistaman tunnustetun turvallisuusolettaman vaatimukset täyttävään mikro-organismilajiin; e) tiedot tuotantoprosessista, mukaan lukien tarpeen mukaan käsittelymenetelmät kuten sumutuskuivaus, leijukerroskuivaus, staattinen kuivaus, linkoaminen, lämpödeaktivointi, suodattaminen ja jauhatus; f) tiedot siitä, mitä välituotteiden jäämiä, toksiineja tai mikrobimetaboliitteja ainesosassa esiintyy ja minkä suuruisina jääminä; ja g) luonnollinen esiintyminen, selviytyminen ja liikkuvuus ympäristössä.

5. Komissio voi antaa delegoituja säädöksiä 1 kohdan mukaisesti tämän asetuksen liitteen II muuttamiseksi lisätäkseen asetuksen (EY) N:o 1069/2009 tarkoitettuihin ainesosaluokkiin johdettuja tuotteita ainoastaan, jos on määritetty valmistusketjun päätepiste kyseisen asetuksen 5 artiklan 2 kohdassa säädettyjen menettelyjen mukaisesti.

Komissio arvioi tällaisia johdettuja tuotteita niitä asiaankuuluvia seikkoja koskevilta osin, joita ei oteta huomioon asetuksen (EY) N:o 1069/2009 mukaisen valmistusketjun päätepisteen määrittämisessä. Jos arviointi osoittaa tämän artiklan 1 kohdan b alakohdan kriteerien täyttyvän, komissio delegoituja säädöksiä 1 kohdan mukaisesti kyseisten materiaalien sisällyttämiseksi tämän asetuksen liitteessä II olevan II osan ainesosaluokkaan 10 ilman tarpeetonta viivytystä aina, kun tällainen päätepiste on määritetty.

6. Komissio arvioi 16 päivään heinäkuuta 2024 mennessä liitteessä II olevan II osan ainesosaluokkaa 9 koskevassa 2 kohdassa tarkoitettuja polymeerien biohajoavuuskriteerejä ja testimenetelmiä kyseisten kriteerien noudattamisen todentamiseksi ja tapauksen mukaan antaa 1 kohdan mukaisesti delegoituja säädöksiä, joissa vahvistetaan kyseiset kriteerit.

Tällaisilla kriteereillä on varmistettava, että

a) polymeeri voidaan hajottaa fyysisesti ja biologisesti luonnollisissa maaperäolosuhteissa ja vesiympäristössä kaikkialla unionissa siten, että sen hajoamistuotteet ovat lopuksi vain hiilidioksidi, biomassa ja vesi;

b) polymeerissä vähintään 90 prosenttia orgaanisesta hiilestä muuntuu hiilidioksidiksi enintään 48 kuukaudessa EU-lannoitevalmisteen tuoteselosteessa ilmoitetun funktionaalisuusajan päättymisestä ja verrattuna biohajoavuuskokeessa sovellettuun asianmukaiseen standardiin; ja

c) polymeerien käyttö ei johda muovien kerääntymiseen ympäristöön.

7. Komissio antaa 16 päivään heinäkuuta 2022 mennessä delegoituja säädöksiä 44 artiklan mukaisesti tämän asetuksen liitteessä II olevan II osan ainesosaluokkaa 11 koskevan 3 kohdan täydentämiseksi vahvistamalla maataloudellista tehoa ja turvallisuutta koskevat kriteerit direktiivissä 2008/98/EY tarkoitettujen sivutuotteiden käytölle. Tällaisissa kriteereissä on otettava huomioon nykyiset tuotteiden valmistuskäytännöt, teknologian kehitys ja uusin tieteellinen näyttö.

8. Lisäksi siirretään komissiolle valta antaa delegoituja säädöksiä 44 artiklan mukaisesti liitteen I, lukuun ottamatta kadmiumia koskevia raja-arvoja, sekä liitteiden II, III ja IV muuttamiseksi uuden tieteellisen näytön huomioon ottamiseksi. Komissio käyttää tätä siirrettyä valtaa, jos riskiarvioinnin perusteella on tarpeen tehdä muutos sen varmistamiseksi, että tämän asetuksen vaatimusten mukainen EU-lannoitevalmiste ei tavanomaisissa käyttöoloissa käytettynä aiheuta riskejä ihmisten, eläinten tai kasvien terveydelle, turvallisuudelle taikka ympäristölle.

43 artikla

Erilliset delegoidut säädökset kutakin ainesosaluokkaa varten

Käyttäessään siirrettyä säädösvaltaa antaa delegoituja säädöksiä 42 artiklan nojalla komissio antaa erillisen delegoidun säädöksen kutakin liitteessä II olevaa ainesosaluokkaa varten. Kyseisiin delegoituihin säädöksiin sisällytetään kaikki liitteisiin I, III ja IV tehdyt muutokset, jotka ovat tarpeen liitteen II muuttamisen seurauksena.

44 artikla

Siirretyn säädösvallan käyttäminen

1. Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.

2. Siirretään komissiolle 15 päivästä heinäkuuta 2019 viiden vuoden ajaksi 42 artiklassa tarkoitettu valta antaa delegoituja säädöksiä. Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen tämän viiden vuoden kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

3. Euroopan parlamentti tai neuvosto voi milloin tahansa peruuttaa 42 artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä , tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.

4. Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.

5. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.

6. Edellä olevan 42 artiklan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kolmen kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kolmella kuukaudella.

45 artikla

Komiteamenettely

1. Komissiota avustaa lannoitevalmistekomitea. Tämä komitea on asetuksessa (EU) N:o 182/2011 tarkoitettu komitea.

2. Kun viitataan tähän kohtaan, sovelletaan asetuksen (EU) N:o 182/2011 4 artiklaa.

3. Kun viitataan tähän kohtaan, sovelletaan asetuksen (EU) N:o 182/2011 5 artiklaa.

4. Kun viitataan tähän kohtaan, sovelletaan asetuksen (EU) N:o 182/2011 8 artiklaa yhdessä sen 5 artiklan kanssa.







VII LUKU

MUUTOKSET

46 artikla

Asetuksen (EY) N:o 1069/2009 muutokset

Muutetaan asetus (EY) N:o 1069/2009 seuraavasti:

1) Korvataan 5 artiklan 2 ja 3 kohta seuraavasti: "2. Jäljempänä 32, 35 ja 36 artiklassa tarkoitetuille johdetuille tuotteille, jotka eivät enää aiheuta merkittävää riskiä ihmisten tai eläinten terveydelle, voidaan määrittää valmistusketjun päätepiste, jonka jälkeen tämän asetuksen vaatimukset eivät enää koske niitä. Tällaiset johdetut tuotteet voidaan sen jälkeen tämän asetuksen nojalla saattaa markkinoille ilman rajoituksia eikä niihin enää sovelleta tämän asetuksen mukaisia virallisia tarkastuksia. Siirretään komissiolle valta antaa 51 a artiklan mukaisesti delegoituja säädöksiä, joilla täydennetään tätä asetusta määrittämällä valmistusketjun päätepiste, jonka jälkeen tämän asetuksen vaatimukset eivät enää koske tässä kohdassa tarkoitettuja johdettuja tuotteita. 3. Jos ihmisten tai eläinten terveydelle aiheutuu riski, asetuksen (EY) N:o 178/2002 53 ja 54 artiklaa, jotka koskevat kiireellisiä toimenpiteitä, sovelletaan soveltuvin osin tämän asetuksen 32, 33 ja 36 artiklassa tarkoitettuihin johdettuihin tuotteisiin. 4. Komissio aloittaa kuuden kuukauden kuluessa 15 päivästä heinäkuuta 2019 32 artiklassa tarkoitettujen johdettujen tuotteiden, joita jo laajalti käytetään unionissa luonnonmukaisina lannoitteina ja maanparannusaineina, alustavan arvioinnin. Arviointi kattaa vähintään seuraavat tuotteet: lihajauho, luujauho, lihaluujauho, eläinten veri, luokkaan 3 kuuluvan aineksen hydrolysoidut proteiinit, käsitelty lanta, komposti, biokaasun mädätteet, höyhenjauho, glyseriini ja muut luokkiin 2 ja 3 kuuluvista, biodieselin ja uusiutuvien polttoaineiden valmistuksesta johdetuista aineksista valmistetut tuotteet, lemmikkieläinten ruoka, rehu ja koiran puruluut, joita ei voida myydä kaupallisista syistä tai teknisten puutteiden vuoksi, ja tuotteet, jotka on johdettu eläinten verestä, vuodista ja nahoista, kavioista ja sarvista, lepakoiden ja lintujen guanosta, villasta ja karvasta, höyhenistä ja untuvista ja sianharjaksista. Jos arvioinnissa todetaan, että kyseiset johdetut tuotteet eivät enää aiheuta minkäänlaista merkittävää riskiä ihmisten tai eläinten terveydelle, komissio määrittää tämän artiklan 2 kohdan mukaisesti valmistusketjun päätepisteen ilman aiheetonta viivytystä ja joka tapauksessa viimeistään kuuden kuukauden kuluttua arvioinnin päättymisestä."

2) Lisätään artikla seuraavasti: "51 a artikla Siirretyn säädösvallan käyttäminen 1. Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset. 2. Siirretään komissiolle 15 päivästä heinäkuuta 2019 viiden vuoden ajaksi 5 artiklan 2 kohdassa tarkoitettu valta antaa delegoituja säädöksiä. Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen tämän viiden vuoden kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä. 3. Euroopan parlamentti tai neuvosto voi milloin tahansa peruuttaa 5 artiklan 2 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä , tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen. 4. Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa ( *1 ) vahvistettujen periaatteiden mukaisesti. 5. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 6. Edellä 5 artiklan 2 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.

47 artikla

Asetuksen (EY) N:o 1107/2009 muuttaminen

Muutetaan asetus (EY) N:o 1107/2009 seuraavasti:

1) Korvataan 2 artiklan 1 kohdan b alakohta seuraavasti: "b) kasvien elintoimintoihin vaikuttaminen, esimerkiksi niiden kasvuun muutoin kuin ravinteina tai kasvibiostimulantteina vaikuttavien aineiden avulla;"

2) Lisätään 3 artiklaan kohta seuraavasti: "34. 'kasvibiostimulantilla' tuotetta, joka kiihdyttää kasvin ravinteidenottoa riippumatta tuotteen ravinnesisällöstä ja jonka ainoana tarkoituksena on parantaa yhtä tai useampaa seuraavista kasvin tai kasvin ritsosfäärin ominaisuuksista: a) ravinteiden hyväksikäytön tehokkuus, b) abioottisen stressin kestävyys, c) laatuominaisuudet, d) maaperään tai ritsosfääriin sitoutuneiden ravinteiden saatavuus."

3) Lisätään 80 artiklaan kohta seuraavasti: "8. Sellaisen valmisteen osalta, jolle on annettu ennen 15 päivää heinäkuuta 2019 toimitettuun hakemukseen perustuva 32 artiklan 1 kohdan mukainen lupa ja joka kyseisen päivän jälkeen kuuluu 3 artiklan 34 alakohdassa annetun määritelmän piiriin, tämän asetuksen soveltamista jatketaan luvan voimassaoloajan."







VIII LUKU

SIIRTYMÄ- JA LOPPUSÄÄNNÖKSET

48 artikla

Seuraamukset

Jäsenvaltioiden on säädettävä tämän asetuksen rikkomiseen sovellettavista seuraamuksista ja toteutettava kaikki tarvittavat toimenpiteet sen varmistamiseksi, että ne pannaan täytäntöön. Seuraamusten on oltava tehokkaita, oikeasuhteisia ja varoittavia. Jäsenvaltioiden on ilmoitettava näistä säännöistä ja toimenpiteistä sekä niihin vaikuttavista myöhemmistä muutoksista komissiolle viipymättä.

49 artikla

Kertomus

Komissio antaa 16 päivään heinäkuuta 2026 mennessä Euroopan parlamentille ja neuvostolle kertomuksen, jossa arvioidaan tämän asetuksen soveltamista ja sen kokonaisvaikutuksia tavoitteiden saavuttamiseen, mukaan lukien vaikutukset pieniin ja keskisuuriin yrityksiin. Kyseisen kertomuksen on sisällettävä

a) arviointi lannoitevalmisteiden sisämarkkinoiden toiminnasta, mukaan lukien vaatimustenmukaisuuden arvioinnin ja markkinavalvonnan vaikuttavuus sekä analyysi vapaaehtoisen yhdenmukaistamisen vaikutuksista tuotantoon, EU-lannoitevalmisteiden ja kansallisten sääntöjen mukaisesti markkinoille saatettujen lannoitevalmisteiden markkinaosuuksista ja kauppavirroista;

b) fosfaattilannoitteiden kadmiumpitoisuuden raja-arvojen uudelleentarkastelu, jonka tarkoituksena on arvioida mahdollisuutta alentaa raja-arvoja soveltuvalle tasolle saatavilla olevan teknologian ja kadmiumille altistumisesta ja ympäristökertyvyydestä saatavilla olevan tieteellisen näytön pohjalta, ottaen huomioon ympäristötekijät, erityisesti maaperän ja ilmaston tila, terveyteen vaikuttavat tekijät sekä sosioekonomiset tekijät, mukaan lukien toimitusvarmuuteen liittyvät näkökohdat;

c) arviointi liitteessä I vahvistettujen, haitallisten aineiden tasoja koskevien rajoitusten soveltamisesta ja kaikista uusista asiaankuuluvista tieteellisistä tiedoista, jotka koskevat haitallisten aineiden myrkyllisyyttä ja karsinogeenisuutta, jos saataville tulee tällaisia tietoja, mukaan lukien uraanista johtuvan pilaantumisen riskit lannoitevalmisteissa.

Kertomuksessa otetaan asianmukaisesti huomioon tekninen edistyminen ja innovointi sekä lannoitevalmisteiden tuotantoon ja käyttöön vaikuttavat standardointiprosessit. Kertomukseen liitetään tarvittaessa lainsäädäntöehdotus.

50 artikla

Biohajoavuuden uudelleentarkastelu

Komissio suorittaa 16 päivään heinäkuuta 2024 mennessä uudelleentarkastelun arvioidakseen mahdollisuutta määrittää katekalvoja koskevat biohajoavuuskriteerit ja mahdollisuutta sisällyttää nämä liitteessä II olevan II osan ainesosaluokkaan 9.

51 artikla

Asetuksen (EY) N:o 2003/2003 kumoaminen

Kumotaan asetus (EY) N:o 2003/2003 16 päivästä heinäkuuta 2022.

Viittauksia kumottuun asetukseen pidetään viittauksina tähän asetukseen.

52 artikla

Siirtymäsäännökset

Jäsenvaltiot eivät saa estää sellaisten tuotteiden asettamista saataville markkinoilla, jotka saatettiin markkinoille "EY-lannoitteiksi" nimettyinä lannoitteina asetuksen (EY) N:o 2003/2003 mukaisesti ennen 16 päivää heinäkuuta 2022. Tällaisiin tuotteisiin sovelletaan kuitenkin soveltuvin osin tämän asetuksen V lukua.

53 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 16 päivästä heinäkuuta 2022.

Kuitenkin:

a) 4 artiklan 3 kohtaa, 14 artiklaa ja 42–47 artiklaa sovelletaan 15 päivästä heinäkuuta 2019; ja

b) 20–36 artiklaa sovelletaan 16 päivästä huhtikuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE I

EU-lannoitevalmisteiden toimintoperusteiset tuoteluokat (PFC)

I OSA

TOIMINTOPERUSTEISTEN TUOTELUOKKIEN (PFC) NIMET

1. Lannoite

A. Orgaaninen lannoite

I Kiinteä orgaaninen lannoite

II Nestemäinen orgaaninen lannoite

B. Orgaaninen kivennäislannoite

I Kiinteä orgaaninen kivennäislannoite

II Nestemäinen orgaaninen kivennäislannoite

C. Epäorgaaninen lannoite

I Epäorgaaninen pääravinnelannoite

a) Kiinteä epäorgaaninen pääravinnelannoite i) Yksiravinteinen kiinteä epäorgaaninen pääravinnelannoite A) Yksiravinteinen kiinteä epäorgaaninen pääravinnelannoite, joka sisältää runsastyppistä ammoniumnitraattia ii) Moniravinteinen kiinteä epäorgaaninen pääravinnelannoite A) Moniravinteinen kiinteä epäorgaaninen pääravinnelannoite, joka sisältää runsastyppistä ammoniumnitraattia

b) Nestemäinen epäorgaaninen pääravinnelannoite i) Yksiravinteinen nestemäinen epäorgaaninen pääravinnelannoite ii) Moniravinteinen nestemäinen epäorgaaninen pääravinnelannoite

II Epäorgaaninen hivenravinnelannoite

a) Yksiravinteinen epäorgaaninen hivenravinnelannoite

b) Moniravinteinen epäorgaaninen hivenravinnelannoite

2. Kalkitusaine

3. Maanparannusaine

A. Orgaaninen maanparannusaine

B. Epäorgaaninen maanparannusaine

4. Kasvualusta

5. Inhibiittori

A. Nitrifikaatioinhibiittori

B. Denitrifikaatioinhibiittori

C. Ureaasi-inhibiittori

6. Kasvibiostimulantti

A. Mikrobipohjainen kasvibiostimulantti

B. Ei-mikrobipohjainen kasvibiostimulantti

7. Lannoitevalmisteiden mekaaninen seos (blendi)

II OSA

TOIMINTOPERUSTEISIIN TUOTELUOKKIIN LIITTYVÄT VAATIMUKSET

1. Tässä osassa vahvistetaan vaatimukset toimintoperusteisille tuoteluokille (PFC), joihin EU-lannoitevalmisteet väitettyjen toimintojensa perusteella kuuluvat.

2. Tässä liitteessä tietylle toimintoperusteiselle tuoteluokalle (PFC) vahvistettuja vaatimuksia sovelletaan kyseisen toimintoperusteisen tuoteluokan (PFC) kaikkiin alaluokkiin kuuluviin EU-lannoitevalmisteisiin.

3. Tuotteen vaikutustavan, sen eri ainesosien suhteellisen pitoisuuden ja kaikkien muiden asiaankuuluvien parametrien on tuettava sitä väitettä, että EU-lannoitevalmiste on tässä liitteessä asianomaisen toimintoperusteisen tuoteluokan (PFC) osalta esitetyn toiminnon mukainen.

4. Jos jonkin vaatimuksen (esimerkiksi tietyn haitallisen aineen esiintymättömyys) täyttyminen seuraa varmasti ja kiistatta EU-lannoitevalmisteen luonteesta tai valmistusprosessista, vaatimustenmukaisuuden arviointimenettelyssä voidaan olettaa vaatimusten täyttyvän valmistajan vastuulla ilman todentamista (esimerkiksi testausta).

▼M1

5. EU-lannoitevalmisteessa saa esiintyä Euroopan parlamentin ja neuvoston asetuksessa (EY) N:o 470/2009 ( 1 ) tarkoitetun farmakologisesti vaikuttavan aineen jäämiä ainoastaan, jos kyseinen aine joko

— sisältyy komission asetuksen (EU) N:o 37/2010 ( 2 ) liitteessä olevaan taulukkoon 1, tai

— sille on vahvistettu valvonnan toimenpideraja komission asetuksen (EU) 2019/1871 ( 3 ) mukaisesti ja ainetta tai sen jäämiä esiintyy EU-lannoitevalmisteessa kyseisen toimenpiderajan alittava määrä.

▼M1

5 a. EU-lannoitevalmiste saa sisältää asetuksen (EY) N:o 1107/2009 2 artiklan 2 kohdassa tarkoitettua tehoainetta ainoastaan, jos kyseisellä EU-lannoitevalmisteella ei ole mainitun asetuksen 2 artiklan 1 kohdassa tarkoitettua kasvinsuojelutoimintoa.

▼B

6. Fosfonaatteja ei saa lisätä EU-lannoitevalmisteeseen tarkoituksellisesti. Fosfonaatteja saa esiintyä tahattomasti enintään 0,5 massaprosenttia.

7. Tässä liitteessä vahvistetut vaatimukset on ilmoitettu eräiden ravinteiden osalta niiden oksidimuotoina. Silloin kun vaatimustenmukaisuus arvioidaan kyseisen ravinteen osalta alkuaineina, on käytettävä seuraavia muuntokertoimia:

fosfori (P) = fosforipentoksidi (P2O5) × 0,436

kalium (K) = kaliumoksidi (K2O) × 0,830

kalsium (Ca) = kalsiumoksidi (CaO) × 0,715

magnesium (Mg) = magnesiumoksidi (MgO) × 0,603

natrium (Na) = natriumoksidi (Na2O) × 0,742

rikki (S) = rikkitrioksidi (SO3) × 0,400.

8. Tässä liitteessä vahvistetut vaatimukset on ilmoitettu viittauksena orgaaniseen hiileen (Corg). Silloin kun vaatimustenmukaisuus arvioidaan orgaanisen aineksen perusteella, sovelletaan seuraavaa muuntokerrointa:

orgaaninen hiili (Corg ) = orgaaninen aines × 0,56.

TOIMINTOPERUSTEINEN TUOTELUOKKA (PFC) 1: LANNOITE

Lannoite on EU-lannoitevalmiste, jonka toiminto on antaa kasveille tai sienille ravinteita.

TOIMINTOPERUSTEINEN TUOTELUOKKA (PFC) 1(A): ORGAANINEN LANNOITE

1. Orgaanisen lannoitteen on sisällettävä

— orgaanista hiiltä (C org ) ja

— ravinteita,

jotka ovat yksinomaan biologista alkuperää.

Orgaaninen lannoite saa sisältää turvetta, leonardiittia ja ligniittiä, ei kuitenkaan muuta materiaalia, joka on fossilisoitunut tai kertynyt geologisiin muodostumiin.

2. Orgaanisessa lannoitteessa esiintyvät haitalliset aineet eivät saa ylittää seuraavia raja-arvoja:

a) kadmium (Cd): 1,5 mg/kg kuiva-ainetta,

b) kuudenarvoinen kromi (Cr VI): 2 mg/kg kuiva-ainetta,

c) elohopea (Hg): 1 mg/kg kuiva-ainetta,

d) nikkeli (Ni): 50 mg/kg kuiva-ainetta,

e) lyijy (Pb): 120 mg/kg kuiva-ainetta ja

f) epäorgaaninen arseeni (As): 40 mg/kg kuiva-ainetta.

Biureettia (C2H5N3O2) ei saa olla orgaanisessa lannoitteessa.

3. Orgaanisen lannoitteen kuparipitoisuus (Cu) ei saa ylittää 300 mg/kg kuiva-ainetta, ja orgaanisen lannoitteen sinkkipitoisuus (Zn) ei saa ylittää 800 mg/kg kuiva-ainetta.

4. Orgaanisessa lannoitteessa esiintyvät patogeenit eivät saa ylittää seuraavassa taulukossa esitettyjä, kutakin patogeenia koskevia rajoja:







Testattavat mikro-organismit Näytteenottosuunnitelmat Raja n c m M Salmonella spp. 5 0 0 Ei esiinny 25 g:ssa tai 25 ml:ssa Escherichia coli tai Enterococcaceae 5 5 0 1 000 1 g:ssa tai 1 ml:ssa

jossa:

n = testattavien näytteiden lukumäärä,

c = sellaisten näytteiden lukumäärä, joissa pesäkkeen muodostavina yksikköinä (pmy) ilmaistu bakteerien lukumäärä voi olla m:n ja M:n välillä,

m = tyydyttävänä pidetyn, pesäkkeen muodostavina yksikköinä (pmy) ilmaistun bakteerien lukumäärän raja-arvo,

M = pesäkkeen muodostavina yksikköinä (pmy) ilmaistun bakteerien lukumäärän enimmäisarvo.

TOIMINTOPERUSTEINEN TUOTELUOKKA (PFC) 1(A)(I): KIINTEÄ ORGAANINEN LANNOITE

1. Kiinteän orgaanisen lannoitteen on oltava kiinteässä muodossa.

2. Kiinteän orgaanisen lannoitteen on sisällettävä vähintään yhtä seuraavista ilmoitettavista pääravinteista: typpi (N), fosforipentoksidi (P2O5) tai kaliumoksidi (K2O).

Silloin kun kiinteä orgaaninen lannoite sisältää vain yhtä ilmoitettavaa pääravinnetta, kyseisen ravinteen pitoisuuden on oltava vähintään seuraava:

a) 2,5 massaprosenttia kokonaistyppeä (N),

b) 2 massaprosenttia kokonaisfosforipentoksidia (P2O5), tai

c) 2 massaprosenttia kokonaiskaliumoksidia (K2O).

Silloin kun kiinteä orgaaninen lannoite sisältää useampaa kuin yhtä ilmoitettavaa pääravinnetta, kyseisten ravinteiden pitoisuuksien on oltava vähintään seuraavat:

a) 1 massaprosentti kokonaistyppeä (N),

b) 1 massaprosentti kokonaisfosforipentoksidia (P2O5), tai

c) 1 massaprosentti kokonaiskaliumoksidia (K2O).

Kyseisten ravinteiden kokonaispitoisuuden on oltava vähintään 4 massaprosenttia.

3. Kiinteässä orgaanisessa lannoitteessa esiintyvän orgaanisen hiilen(Corg) pitoisuuden on oltava vähintään 15 massaprosenttia.

TOIMINTOPERUSTEINEN TUOTELUOKKA (PFC) 1(A)(II): NESTEMÄINEN ORGAANINEN LANNOITE

1. Nestemäisen orgaanisen lannoitteen on oltava nestemäisessä muodossa.

2. Nestemäisen orgaanisen lannoitteen on sisällettävä vähintään yhtä seuraavista ilmoitettavista pääravinteista: typpi (N), fosforipentoksidi (P2O5) tai kaliumoksidi (K2O).

Silloin kun nestemäinen orgaaninen lannoite sisältää vain yhtä ilmoitettavaa pääravinnetta, kyseisen ravinteen pitoisuuden on oltava vähintään seuraava:

a) 2 massaprosenttia kokonaistyppeä (N),

b) 1 massaprosentti kokonaisfosforipentoksidia (P2O5), tai

c) 2 massaprosenttia kokonaiskaliumoksidia (K2O).

Silloin kun nestemäinen orgaaninen lannoite sisältää useampaa kuin yhtä ilmoitettavaa pääravinnetta, kyseisten ravinteiden pitoisuuksien on oltava vähintään seuraavat:

a) 1 massaprosentti kokonaistyppeä (N),

b) 1 massaprosentti kokonaisfosforipentoksidia (P2O5), tai

c) 1 massaprosentti kokonaiskaliumoksidia (K2O).

Kyseisten ravinteiden kokonaispitoisuuden on oltava vähintään 3 massaprosenttia.

3. Nestemäisessä orgaanisessa lannoitteessa esiintyvän orgaanisen hiilen (Corg) pitoisuuden on oltava vähintään 5 massaprosenttia.

TOIMINTOPERUSTEINEN TUOTELUOKKA (PFC) 1(B): ORGAANINEN KIVENNÄISLANNOITE

1. Orgaaninen kivennäislannoite on valmiste, jossa on

a) yhtä tai useampaa toimintoperusteisessa tuoteluokassa (PFC) 1(C) määriteltyä epäorgaanista lannoitetta ja

b) yhtä tai useampaa materiaalia, joka sisältää — orgaanista hiiltä (C org ) ja — ravinteita, jotka ovat yksinomaan biologista alkuperää.

Orgaaninen kivennäislannoite saa sisältää turvetta, leonardiittia ja ligniittiä, ei kuitenkaan muuta materiaalia, joka on fossilisoitunut tai kertynyt geologisiin muodostumiin.

2. Jos yksi tai useampi valmisteessa olevista epäorgaanisista lannoitteista on toimintoperusteisessa tuoteluokassa (PFC) 1(C)(I)(a)(i-ii)(A) täsmennetty yksi- tai moniravinteinen kiinteä epäorgaaninen pääravinnelannoite, joka sisältää runsastyppistä ammoniumnitraattia, orgaanisen kivennäislannoitteen on sisällettävä alle 16 massaprosenttia typpeä (N) ammoniumnitraatista (NH4NO3) laskettuna.

3. Orgaanisessa kivennäislannoitteessa esiintyvät haitalliset aineet eivät saa ylittää seuraavia raja-arvoja:

a) kadmium (Cd): i) jos orgaanisen kivennäislannoitteen kokonaisfosforipitoisuus (P) on alle 5 massaprosenttia fosforipentoksidi (P2O5) -ekvivalenttia: 3 mg/kg kuiva-ainetta, tai ii) jos orgaanisen kivennäislannoitteen kokonaisfosforipitoisuus (P) on vähintään 5 massaprosenttia fosforipentoksidi (P2O5) -ekvivalenttia ('fosforilannoite'): 60 mg/kg fosforipentoksidia (P2O5),

b) kuudenarvoinen kromi (Cr VI): 2 mg/kg kuiva-ainetta,

c) elohopea (Hg): 1 mg/kg kuiva-ainetta,

d) nikkeli (Ni): 50 mg/kg kuiva-ainetta,

e) lyijy (Pb): 120 mg/kg kuiva-ainetta,

f) epäorgaaninen arseeni (As): 40 mg/kg kuiva-ainetta, ja

g) biureetti (C2H5N3O2): 12 g/kg kuiva-ainetta.

4. Orgaanisen kivennäislannoitteen kuparipitoisuus (Cu) ei saa ylittää 600 mg/kg kuiva-ainetta, ja orgaanisen kivennäislannoitteen sinkkipitoisuus (Zn) ei saa ylittää 1 500 mg/kg kuiva-ainetta. Näitä raja-arvoja ei kuitenkaan sovelleta, kun kuparia (Cu) tai sinkkiä (Zn) on lisätty orgaaniseen kivennäislannoitteeseen tarkoituksellisesti maaperän hivenravinnevajeen korjaamiseksi ja siitä on ilmoitettu liitteen III mukaisesti.

5. Orgaanisessa kivennäislannoitteessa esiintyvät patogeenit eivät saa ylittää seuraavassa taulukossa esitettyjä rajoja:







Testattavat mikro-organismit Näytteenottosuunnitelmat Raja n c m M Salmonella spp. 5 0 0 Ei esiinny 25 g:ssa tai 25 ml:ssa Escherichia coli tai Enterococcaceae 5 5 0 1 000 1 g:ssa tai 1 ml:ssa

jossa:

n = testattavien näytteiden lukumäärä,

c = sellaisten näytteiden lukumäärä, joissa pesäkkeen muodostavina yksikköinä ilmaistu bakteerien lukumäärä on m:n ja M:n välillä,

m = tyydyttävänä pidetyn, pesäkkeen muodostavina yksikköinä ilmaistun bakteerien lukumäärän raja-arvo,

M = pesäkkeen muodostavina yksikköinä ilmaistun bakteerien lukumäärän enimmäisarvo.

TOIMINTOPERUSTEINEN TUOTELUOKKA (PFC) 1(B)(I): KIINTEÄ ORGAANINEN KIVENNÄISLANNOITE

1. Kiinteän orgaanisen kivennäislannoitteen on oltava kiinteässä muodossa.

2. Kiinteän orgaanisen kivennäislannoitteen on sisällettävä vähintään yhtä seuraavista ilmoitettavista pääravinteista: typpi (N), fosforipentoksidi (P2O5) tai kaliumoksidi (K2O).

Silloin kun kiinteä orgaaninen kivennäislannoite sisältää vain yhtä ilmoitettavaa pääravinnetta, kyseisen ravinteen pitoisuuden on oltava vähintään:

a) 2,5 massaprosenttia kokonaistyppeä (N), josta on oltava orgaanista typpeä (Norg) 1 massaprosentti,

b) 2 massaprosenttia kokonaisfosforipentoksidia (P2O5), tai

c) 2 massaprosenttia kokonaiskaliumoksidia (K2O).

Silloin kun kiinteä orgaaninen kivennäislannoite sisältää useampaa kuin yhtä ilmoitettavaa pääravinnetta, kyseisten ravinteiden pitoisuuksien on oltava vähintään seuraavat:

a) 2 massaprosenttia kokonaistyppeä (N), josta on oltava orgaanista typpeä (Norg) 0,5 massaprosenttia, tai

b) 2 massaprosenttia kokonaisfosforipentoksidia (P2O5), tai

c) 2 massaprosenttia kokonaiskaliumoksidia (K2O).

Kyseisten ravinteiden kokonaispitoisuuden on oltava vähintään 8 massaprosenttia.

3. Kiinteässä orgaanisessa kivennäislannoitteessa esiintyvän orgaanisen hiilen (Corg) pitoisuuden on oltava vähintään 7,5 massaprosenttia.

4. Kiinteän orgaanisen kivennäislannoitteen jokaisessa fyysisessä yksikössä on oltava ilmoitettu pitoisuus orgaanista hiiltä (Corg) ja kaikkia ravinteita. Fyysisellä yksiköllä tarkoitetaan yhtä valmisteen muodostavaa osaa kuten rakeita tai pellettejä.

TOIMINTOPERUSTEINEN TUOTELUOKKA (PFC) 1(B)(II): NESTEMÄINEN ORGAANINEN KIVENNÄISLANNOITE

1. Nestemäisen orgaanisen kivennäislannoitteen on oltava nestemäisessä muodossa.

2. Nestemäisen orgaanisen kivennäislannoitteen on sisällettävä vähintään yhtä seuraavista ilmoitettavista pääravinteista: typpi (N), fosforipentoksidi (P2O5) tai kaliumoksidi (K2O).

Silloin kun nestemäinen orgaaninen kivennäislannoite sisältää vain yhtä ilmoitettavaa pääravinnetta, kyseisen ravinteen pitoisuuden on oltava vähintään:

a) 2 massaprosenttia kokonaistyppeä (N), josta on oltava orgaanista typpeä (Norg) 0,5 massaprosenttia,

b) 2 massaprosenttia kokonaisfosforipentoksidia (P2O5), tai

c) 2 massaprosenttia kokonaiskaliumoksidia (K2O).

Silloin kun nestemäinen orgaaninen kivennäislannoite sisältää useampaa kuin yhtä ilmoitettavaa pääravinnetta, kyseisten ravinteiden pitoisuuksien on oltava vähintään seuraavat:

a) 2 massaprosenttia kokonaistyppeä (N), josta on oltava orgaanista typpeä (Norg) 0,5 massaprosenttia,

b) 2 massaprosenttia kokonaisfosforipentoksidia (P2O5), tai

c) 2 massaprosenttia kokonaiskaliumoksidia (K2O).

Kyseisten ravinteiden kokonaispitoisuuden on oltava vähintään 6 massaprosenttia.

3. Nestemäisessä orgaanisessa kivennäislannoitteessa esiintyvän orgaanisen hiilen (Corg) pitoisuuden on oltava 3 massaprosenttia.

TOIMINTOPERUSTEINEN TUOTELUOKKA (PFC) 1(C): EPÄORGAANINEN LANNOITE

1. Epäorgaaninen lannoite on ravinteita kivennäismuodossa sisältävä tai vapauttava lannoite, muu kuin orgaaninen lannoite tai orgaaninen kivennäislannoite.

2. Jäljempänä joko toimintoperusteisen tuoteluokan (PFC) 1(C)I tai (PFC) 1(C)II vaatimusten lisäksi epäorgaanisen lannoitteen, joka sisältää yli 1 massaprosentin orgaanista hiiltä (Corg), joka orgaanisena hiilenä (Corg) ei ole peräisin

— liitteessä II olevan II osan ainesosaluokkaa (CMC) 1 koskevassa 3 kohdassa tarkoitetuista kelaatinmuodostajista tai kompleksinmuodostajista,

▼M6

— liitteessä II olevan II osan ainesosaluokkaa (CMC) 1 koskevassa 4 kohdassa tarkoitetuista nitrifikaatio-, denitrifikaatio- tai ureaasi-inhibiittoriyhdisteistä,

▼B

— liitteessä II olevan II osan ainesosaluokkaa (CMC) 9 koskevassa 1 kohdan a alakohdassa tarkoitetuista pintakäsittelyaineista,

— ureasta (CH 4 N 2 O), tai

— kalsiumsyanamidista (CaCN 2 )

on täytettävä seuraavat vaatimukset: epäorgaanisessa lannoitteessa esiintyvät patogeenit eivät saa ylittää seuraavassa taulukossa esitettyjä rajoja:







Testattavat mikro-organismit Näytteenottosuunnitelmat Raja n c m M Salmonella spp. 5 0 0 Ei esiinny 25 g:ssa tai 25 ml:ssa Escherichia coli tai Enterococcaceae 5 5 0 1 000 1 g:ssa tai 1 ml:ssa

jossa:

n = testattavien näytteiden lukumäärä,

c = sellaisten näytteiden lukumäärä, joissa pesäkkeen muodostavina yksikköinä ilmaistu bakteerien lukumäärä on m:n ja M:n välillä,

m = tyydyttävänä pidetyn, pesäkkeen muodostavina yksikköinä ilmaistun bakteerien lukumäärän raja-arvo,

M = pesäkkeen muodostavina yksikköinä ilmaistun bakteerien lukumäärän enimmäisarvo.

TOIMINTOPERUSTEINEN TUOTELUOKKA (PFC) 1(C)(I): EPÄORGAANINEN PÄÄRAVINNELANNOITE

1. Epäorgaaninen pääravinnelannoite on lannoite, jonka tarkoituksena on antaa kasveille tai sienille yhtä tai useampaa seuraavista pääravinteista:

a) primaarit pääravinteet: typpi (N), fosfori (P) tai kalium (K),

b) sekundaarit pääravinteet: kalsium (Ca), magnesium (Mg), natrium (Na) tai rikki (S).

2. Epäorgaanisessa pääravinnelannoitteessa esiintyvät haitallisia aineet eivät saa ylittää seuraavia raja-arvoja:

a) kadmium (Cd): i) jos epäorgaanisen pääravinnelannoitteen kokonaisfosforipitoisuus (P) on alle 5 massaprosenttia fosforipentoksidi (P2O5) -ekvivalenttia: 3 mg/kg kuiva-ainetta, tai ii) jos epäorgaanisen pääravinnelannoitteen kokonaisfosforipitoisuus (P) on vähintään 5 massaprosenttia fosforipentoksidi (P2O5) -ekvivalenttia ('fosforilannoite'): 60 mg/kg fosforipentoksidia (P2O5);

b) kuudenarvoinen kromi (Cr VI): 2 mg/kg kuiva-ainetta,

c) elohopea (Hg): 1 mg/kg kuiva-ainetta,

d) nikkeli (Ni): 100 mg/kg kuiva-ainetta,

e) lyijy (Pb): 120 mg/kg kuiva-ainetta,

f) arseeni (As): 40 mg/kg kuiva-ainetta,

g) biureetti (C2H5N3O2): 12 mg/kg kuiva-ainetta,

h) perkloraatti (ClO4-): 50 mg/kg kuiva-ainetta,

3. Epäorgaanisen pääravinnelannoitteen kuparipitoisuus (Cu) ei saa ylittää 600 mg/kg kuiva-ainetta, ja epäorgaanisen pääravinnelannoitteen sinkkipitoisuus (Zn) ei saa ylittää 1 500 mg/kg kuiva-ainetta. Näitä raja-arvoja ei kuitenkaan sovelleta, kun kuparia (Cu) tai sinkkiä (Zn) on lisätty epäorgaaniseen pääravinnelannoitteeseen tarkoituksellisesti maaperän hivenravinnevajeen korjaamiseksi ja siitä on ilmoitettu liitteen III mukaisesti.

TOIMINTOPERUSTEINEN TUOTELUOKKA (PFC) 1(C)(I)(A): KIINTEÄ EPÄORGAANINEN PÄÄRAVINNELANNOITE

Kiinteän epäorgaanisen pääravinnelannoitteen on oltava kiinteässä muodossa.

TOIMINTOPERUSTEINEN TUOTELUOKKA (PFC) 1(C)(I)(A)(I): YKSIRAVINTEINEN KIINTEÄ EPÄORGAANINEN PÄÄRAVINNELANNOITE

1. Yksiravinteisella kiinteällä epäorgaanisella pääravinnelannoitteella on oltava ilmoitettu pitoisuus, joka koskee joko

a) vain yhtä pääravinnetta (typpi (N), fosfori (P), kalium (K), kalsium (Ca), magnesium (Mg), natrium (Na), rikki (S), tai

b) vain yhtä primaaria pääravinnetta (typpi (N), fosfori (P), kalium (K)) ja yhtä tai useampaa sekundaaria pääravinnetta (kalsium (Ca), magnesium (Mg), natrium (Na), rikki (S)).

2. Silloin kun kiinteä epäorgaaninen pääravinnelannoite sisältää vain yhtä ilmoitettavaa pääravinnetta (typpi (N), fosfori (P), kalium (K), kalsium (Ca), magnesium (Mg), natrium (Na), rikki (S)), kyseisen pääravinteen pitoisuuden on oltava vähintään seuraava:

a) 10 massaprosenttia kokonaistyppeä (N),

b) 12 massaprosenttia kokonaisfosforipentoksidia (P2O5),

c) 6 massaprosenttia kokonaiskaliumoksidia (K2O),

d) 5 massaprosenttia kokonaismagnesiumoksidia (MgO),

e) 12 massaprosenttia kokonaiskalsiumoksidia (CaO),

f) 10 massaprosenttia kokonaisrikkitrioksidia (SO3), tai

g) 1 massaprosentti kokonaisnatriumoksidia (Na2O).

Kokonaisnatriumoksidin (Na2O) pitoisuus ei kuitenkaan saa ylittää 40:tä massaprosenttia.

Silloin kun kiinteä epäorgaaninen pääravinnelannoite sisältää vain yhtä ilmoitettavaa primaaria pääravinnetta (typpi (N), fosfori (P), kalium (K)) ja yhtä tai useampaa ilmoitettavaa sekundaaria pääravinnetta (kalsium (Ca), magnesium (Mg), natrium (Na), rikki (S)):

a) kyseisen primaarin pääravinteen pitoisuuden on oltava vähintään seuraava: i) 3 massaprosenttia kokonaistyppeä (N), ii) 3 massaprosenttia kokonaisfosforipentoksidia (P2O5), tai iii) 3 massaprosenttia kokonaiskaliumoksidia (K2O).

b) kyseisen sekundaarisen pääravinteen tai kyseisten sekundaarien pääravinteiden pitoisuuksien on oltava vähintään seuraavat: i) 1,5 massaprosenttia kokonaismagnesiumoksidia (MgO), ii) 1,5 massaprosenttia kokonaiskalsiumoksidia (CaO), iii) 1,5 massaprosenttia kokonaisrikkitrioksidia (SO3), tai iv) 1 massaprosentti kokonaisnatriumoksidia (Na2O). Kokonaisnatriumoksidin (Na2O) pitoisuus ei kuitenkaan saa ylittää 40:tä massaprosenttia.

Kaikkien ilmoitettavien primaarien ja sekundaaristen pääravinteiden kokonaispitoisuuden on oltava vähintään 18 massaprosenttia.

TOIMINTOPERUSTEINEN TUOTELUOKKA (PFC) 1(C)(I)(A)(II): MONIRAVINTEINEN KIINTEÄ EPÄORGAANINEN PÄÄRAVINNELANNOITE

1. Moniravinteisella kiinteällä epäorgaanisella pääravinnelannoitteella on oltava ilmoitettu pitoisuus, joka koskee joko

a) useampaa kuin yhtä primaaria pääravinnetta (typpi (N), fosfori (P), kalium (K)), tai

b) useampaa kuin yhtä sekundaaria pääravinnetta (kalsium (Ca), magnesium (Mg), natrium (Na), rikki (S)) mutta ei yhtäkään primaaria pääravinnetta (typpi (N), fosfori (P), kalium (K)).

2. Moniravinteisen kiinteän epäorgaanisen pääravinnelannoitteen on sisällettävä useampaa kuin yhtä seuraavista ilmoitettavista moniravinteista vähintään seuraavina pitoisuuksina:

a) 3 massaprosenttia kokonaistyppeä (N),

b) 3 massaprosenttia kokonaisfosforipentoksidia (P2O5),

c) 3 massaprosenttia kokonaiskaliumoksidia (K2O),

d) 1,5 massaprosenttia kokonaismagnesiumoksidia (MgO),

e) 1,5 massaprosenttia kokonaiskalsiumoksidia (CaO),

f) 1,5 massaprosenttia kokonaisrikkitrioksidia (SO3), tai

g) 1 massaprosentti kokonaisnatriumoksidia (Na2O).

Kokonaisnatriumoksidin (Na2O) pitoisuus ei kuitenkaan saa ylittää 40:tä massaprosenttia.

Kaikkien ilmoitettavien moniravinteiden kokonaispitoisuuden on oltava vähintään 18 massaprosenttia.

TOIMINTOPERUSTEINEN TUOTELUOKKA (PFC) 1(C)(I)(A)(I-II)(A): YKSI- TAI MONIRAVINTEINEN KIINTEÄ EPÄORGAANINEN PÄÄRAVINNELANNOITE, JOKA SISÄLTÄÄ RUNSASTYPPISTÄ AMMONIUMNITRAATTIA

1. Yksi- tai moniravinteinen kiinteä epäorgaaninen pääravinnelannoite, joka sisältää runsastyppistä ammoniumnitraattia, on ammoniumnitraattiperusteinen (NH4NO3) ja sisältää v